Departament de Treball, Afers Socials i Famílies
Criteris generals d'acreditació com a entitat col·laboradora per a la prestació de serveis de la Xarxa de Serveis Socials d'Atenció Pública.
Suspensió temporal de l'acreditació com a col·laboradora
Places vacants i places reservades per absències
Aportació de la persona usuària al finançament de la plaça
La Llei 12/2007, d'11 d'octubre, de serveis socials, configura un sistema de serveis socials que s'articula a partir de la Cartera de Serveis Socials que determina la Xarxa de Serveis Socials d'Atenció Pública, integrada pel conjunt de serveis i centres de serveis socials de Catalunya acreditats per la Generalitat per gestionar les prestacions del sistema.
També, la Llei 39/2006, de 14 de desembre, de promoció de l'autonomia personal i atenció a les persones en situació de dependència, configura un Sistema d'Autonomia i Atenció a la Dependència que, d'acord amb la disposició addicional cinquena de la Llei de serveis socials, s'integra en el Sistema Català de Serveis Socials.
Aquest Sistema, d'acord amb l'article 28 de la Llei 39/2006, en relació amb l'article 9.2.g) de la Llei 12/2007, reconeix el dret subjectiu de les persones en situació de dependència a gaudir de les prestacions del Sistema d'entre les opcions que els siguin presentades.
Així, la Cartera de Serveis Socials, aprovada pel Decret 142/2010, d'11 d'octubre, estableix en la disposició transitòria, lletra b), que mentre no s'aprovi el Reglament d'acreditació d'entitats que preveu l'article 70 de la Llei 12/2007, d'11 d'octubre, de serveis socials, s'entenen acreditades les entitats col·laboradores que presten determinats serveis, a l'empara de les ordres dictades pel departament competent en matèria de serveis socials.
D'altra banda, la Directiva 2014/24/UE del Parlament Europeu i del Consell, de 26 de febrer de 2014, sobre contractació pública i per la qual es deroga la Directiva 2004/18/CE, estableix uns règims de contractació particulars per als serveis socials i altres serveis específics i reconeix una àmplia llibertat als estats membres per establir, sota els principis de publicitat, lliure concurrència i no discriminació, el règim jurídic que considerin més adient a la naturalesa i finalitat d'aquests serveis, ja sigui de naturalesa contractual o no contractual.
El Decret llei 3/2016, de 31 de maig, de mesures urgents en matèria de contractació pública, prescriu en la disposició addicional tercera l'aplicació de fórmules no contractuals per a la gestió dels serveis socials.
En aquest marc normatiu, l'Ordre d'acreditació com a entitats col·laboradores de la Xarxa de Serveis Socials d'Atenció Pública ha de permetre, sota els principis de publicitat, lliure concurrència i no discriminació, que totes les persones físiques o jurídiques interessades puguin concórrer lliurement en les mateixes condicions per prestar, amb finançament públic, els serveis de la Cartera de Serveis Socials objecte de la convocatòria.
En aquest sentit, la convocatòria consta d'uns annexos en els quals es concreten les condicions funcionals i materials que s'han de complir en la prestació de cada tipologia de serveis, en el marc de les disposicions del Decret 284/1996, de 23 de juliol, de regulació del Sistema Català de Serveis Socials, la Cartera de Serveis Socials i la normativa d'actualització vigent.
En aquest sentit, consta com a antecedent en aquest Departament de Treball, Afers Socials i Famílies l'existència d'un règim d'acreditació d'entitats col·laboradores de diferents programes d'atenció a les persones, que es remunta a l'any 1992, que es va establir en ús de les competències en matèria de serveis socials que ja reconeixia l'Estatut d'autonomia de Catalunya de 1979, i que actualment es troba vigent, si bé requereix una actualització i adaptació a la nova realitat dels serveis socials a Catalunya dins de l'actual marc normatiu.
L'Ordre ha estat sotmesa a la consideració del Consell General de Serveis Socials en la seva sessió del 20 de juliol de 2017.
Per tot el que s'ha exposat, en ús de les facultats que m'atorga l'article 39.3 de la Llei 13/2008, de 5 de novembre, de la Presidència de la Generalitat i del Govern, i la disposició transitòria, apartat b), del Decret 142/2010, d'11 d'octubre, pel qual s'aprova la Cartera de Serveis Socials 2010-2011,
1.1 S'obre convocatòria perquè les persones físiques o jurídiques titulars de serveis, centres i establiments de serveis socials, presentin sol·licituds per ser acreditades com a entitats col·laboradores de la Xarxa de Serveis Socials d'Atenció Pública per prestar alguns dels següents serveis amb finançament públic:
1.1.1 Serveis d'atenció a persones grans dependents:
1.1.1.1 Serveis de centres residencials per a gent gran.
1.1.1.2 Serveis de centre de dia per a gent gran.
1.1.2 Serveis d'atenció a persones amb discapacitat intel·lectual:
1.1.2.1 Serveis d'acolliment residencial per a persones amb discapacitat intel·lectual:
1.1.2.1.1 Serveis de llar residència, amb caràcter temporal o permanent, per a persones amb discapacitat intel·lectual que necessiten diferents tipus de suport: intermitent, limitat, limitat amb trastorns de conducta, extens, extens amb trastorns de conducta i generalitzat.
1.1.2.1.2 Serveis de centre residencial, amb caràcter temporal o permanent, per a persones amb discapacitat intel·lectual que necessiten diferents tipus de suport: extens, extens amb trastorns de conducta, generalitzat, generalitzat amb problemes de salut o de salut mental afegits.
1.1.2.2 Serveis de centre de dia ocupacional per a persones amb discapacitat intel·lectual:
1.1.2.2.1 Serveis de centre de dia de teràpia ocupacional (STO) i serveis de centre de dia de teràpia ocupacional amb auxiliar (STOA) per a persones amb discapacitat intel·lectual.
1.1.2.2.2 Serveis de centre de dia ocupacional d'inserció (SOI) per a persones amb discapacitat intel·lectual.
1.1.3 Serveis per a persones amb discapacitat física:
1.1.3.1 Serveis d'acolliment residencial per a persones amb discapacitat física:
1.1.3.1.1 Serveis de llar residència, amb caràcter temporal o permanent, per a persones amb discapacitat física que necessiten diferents tipus de suport: intermitent i limitat.
1.1.3.1.2 Serveis de centre residencial, amb caràcter temporal o permanent, per a persones amb discapacitat física que necessiten diferents tipus de suport: extens i generalitzat.
1.1.3.2 Serveis de centre de dia ocupacional per a persones amb discapacitat física:
1.1.3.2.1 Serveis de centre de dia de teràpia ocupacional (STO) i serveis de centre de dia de teràpia ocupacional amb auxiliar (STOA) per a persones amb discapacitat física.
1.1.3.2.2 Serveis de centre de dia ocupacional d'inserció (SOI) per a persones amb discapacitat física.
1.1.4 Serveis per a persones amb problemàtica social derivada de malaltia mental:
1.1.4.1 Serveis de llar residència, amb caràcter temporal o permanent, per a persones amb problemàtica social derivada de malaltia mental.
1.1.4.2 Serveis de llar residència amb suport per a persones amb problemàtica social derivada de malaltia mental.
1.1.5 Serveis de suport a l'autonomia en la pròpia llar:
1.1.5.1 Serveis de suport a l'autonomia en la pròpia llar per a persones amb discapacitat intel·lectual.
1.1.5.2 Serveis de suport a l'autonomia en la pròpia llar per a persones amb discapacitat física.
1.1.5.3 Serveis de suport a l'autonomia en la pròpia llar per a persones amb problemàtica social derivada de malaltia mental.
Els criteris i les condicions relatives a l'organització i al funcionament dels serveis indicats el punt anterior es descriuen en els annexos:
Pla de visualització (per a tots els serveis que figuren al punt anterior)
Protecció de dades (per a tots els serveis que figuren al punt anterior)
2.1 El formulari de sol·licitud es pot obtenir al Canal Empresa [URL], a l'apartat Tràmits, del web de la Generalitat de Catalunya ( http://tramits.gencat.cat ).
2.2 El formulari de sol·licitud s'ha de presentar, preferentment per via electrònica, abans del dia 18 de setembre de 2017, a través del portal corporatiu de tramitació Canal Empresa ( http://canalempresa.gencat.cat ) o de l'apartat Tràmits, de la Generalitat de Catalunya ( http://tramits.gencat.cat ).
Les persones sol·licitants poden fer el seguiment de l'estat de la sol·licitud des de La meva carpeta de l'apartat Tràmits, del web de la Generalitat de Catalunya ( http://tramits.gencat.cat ) o Canal Empresa.
En el cas que es produeixi una interrupció no planificada que afecti el funcionament dels sistemes electrònics durant l'últim dia establert per efectuar el tràmit corresponent, aquest es podrà dur a terme durant els tres dies hàbils consecutius.
2.3 Malgrat que la presentació per via electrònica és preferent, també s'admeten aquelles sol·licituds que es presentin en format paper.
2.4 Cal presentar una sol·licitud per a cadascun dels serveis que es vulgui acreditar.
2.5 Per poder presentar la sol·licitud electrònicament, cal disposar d'un certificat digital vàlid i vigent.
S'admeten els sistemes de signatura electrònica avançada i segells electrònics avançats que es fonamenten en un registre fiable de la identitat d'usuaris o es basen en certificats reconeguts o qualificats de signatura electrònica.
Concretament, s'admeten els considerats en l'apartat 6.2 del Protocol d'identificació i signatura electrònica, aprovat per l'Ordre GRI/233/2015, de 20 de juliol, que són els mecanismes següents:
Certificat reconegut o qualificat de signatura avançada idCAT que emet el Consorci d'Administració Oberta de Catalunya.
Certificats reconeguts o qualificats emesos a favor d'una persona jurídica o un ens sense personalitat jurídica i custodiats per una persona física, titular del certificat, la qual el pot emprar per actuar en nom de l'empresa o de l'ens indicat en el certificat.
Els mecanismes emprats per a la identificació de persones físiques que autentiquin la identitat d'un ciutadà que declara representar una persona jurídica.
Concretament, els establerts a l'apartat de persones físiques.
Els mecanismes de signatura emprats pels treballadors i treballadores públics dels ens locals d'acord amb el protocol d'identificació i signatura que hagin aprovat.
La relació de certificats digitals vàlids es pot consultar a la secció Com tramitar en línia de l'apartat Tràmits del web de la Generalitat de Catalunya ( http://tramits.gencat.cat ).
a) Estar inscrita en el Registre d'Entitats, Serveis i Establiments Socials.
b) No haver estat sancionada, ni l'entitat en qüestió ni els seus representants legals i responsables, per infraccions greus o molt greus en matèria de serveis socials en el període dels dos anys immediatament anteriors a la sol·licitud.
c) No estar inclosa, ni l'entitat en qüestió ni els seus representants legals i responsables, en cap de les causes de prohibició per contractar amb les administracions públiques relacionades a l'article 60 del Text refós de la Llei de contractes del sector públic.
d) Complir amb l'obligació que estableix el Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social, de donar ocupació a persones treballadores amb discapacitat en un percentatge d'almenys un 2% del total de les persones treballadores, o aplicar les mesures alternatives de caràcter excepcional regulades pel Reial decret 364/2005, de 8 d'abril, i pel Decret 264/2000, de 24 de juliol, en cas que l'entitat titular de l'establiment tingui 50 persones treballadores o més.
e) Complir les disposicions aplicables en matèria de serveis socials i els requisits i les condicions que s'estableixen en aquesta Ordre per a cadascun dels programes.
f) Tenir la capacitat estructural i funcional necessàries per atendre les persones usuàries d'acord amb els diferents nivells d'intensitat d'atenció establerts en funció de la dependència física i/o psíquica que presentin.
g) Complir, en els casos que escaigui, l'obligació que estableix l'article 13.5 de la Llei 26/2015, de 28 de juliol, de modificació del sistema de protecció a la infància i l'adolescència, que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors no pot haver estat condemnat per sentència ferma per algun delicte contra la llibertat i indemnitat sexual, incloses l'agressió i l'abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans.
L'acreditació dels requisits indicats al punt 3.1, lletres de la a) a la f) s'ha de fer mitjançant la declaració responsable corresponent, que està incorporada al formulari de sol·licitud.
Per tal d'acreditar el requisit 3.1.g), cal declarar que l'entitat disposa de les certificacions legalment establertes, o que les ha sol·licitat prèviament a la publicació de la proposta provisional i que, en cas que canviï alguna persona adscrita al projecte, es compromet a fer la comprovació oportuna pel que fa al cas.
3.2 Documentació que cal presentar per acreditar el compliment dels criteris i les condicions relatives a l'organització i al funcionament dels serveis relacionats amb l'article 1.
Per accedir al procediment d'acreditació d'entitats col·laboradores de la Xarxa de Serveis Socials d'Atenció Pública, l'entitat resta obligada a presentar un projecte per a cadascun dels serveis que vol acreditar que inclogui els punts següents:
a) Objectius generals i específics de cada servei.
b) Recursos humans i organització del treball:
b.1) Plantilla de personal d'atenció directa i indirecta, segons els models que trobaran al web del Departament.
b.2) Distribució de torns i horaris, amb la planificació mensual de la presència diària del personal d'atenció directa per a cada servei i organigrama on es mostrin les diferents àrees funcionals i de serveis, els seus responsables i la seva dependència organitzativa.
b.3) Programa anual de formació, amb un calendari detallat de les àrees, el personal destinatari, el personal docent, l'entitat que imparteix els cursos; els cursos de formació, la seva durada i el nombre d'hores destinades a cada treballador.
c) Pla individualitzat d'atenció interdisciplinària (PIAI):
c.1) Programa detallat d'intervenció, per àrees d'atenció, en relació amb l'aplicació del PIAI: professionals, objectius, persones destinatàries, continguts, avaluació i resultats.
c.2) Pla de comunicació i circuits per al desenvolupament de les actuacions internes i externes.
Mecanismes de participació individual i col·lectiva de les persones usuàries i dels seus familiars: processos i activitats.
Reglament del Consell de Participació.
Indicadors de qualitat per a cadascun dels procediments funcionals del projecte.
Sistemes d'avaluació dels objectius generals i específics del projecte de gestió i dels resultats generals del centre.
Avaluació dels objectius i projecte de gestió integral del centre, en què s'expliquin les eines de gestió emprades, i es valorin, es detallin i es descriguin les variables quantitatives.
Així mateix, cal presentar el Reglament de règim intern, d'acord amb el que preveu el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
El projecte de gestió del servei objecte d'acreditació ha de tenir un màxim de 35 pàgines a dues cares (a banda del Reglament de règim intern i els annexos).
4.1 El Servei d'Inspecció i Registre del Departament de Treball, Afers Socials i Famílies ha de comprovar el compliment dels requisits establerts per a l'acreditació sol·licitada, i emetre'n l'informe corresponent.
4.2 La Direcció General de Protecció Social ha d'emetre un informe sobre la viabilitat de l'acreditació sol·licitada.
4.3 El Comitè d'Acreditació que preveu l'article 8 d'aquesta Ordre ha d'avaluar els informes i tota la documentació que consti a l'expedient, i adoptar un acord, de conformitat amb l'article 19 de la Llei 26/2010, del 3 d'agost, de règim jurídic i de procediment de les administracions públiques de Catalunya, que indiqui els serveis per als quals s'acredita l'entitat col·laboradora.
4.4 En el termini màxim de sis mesos a comptar de la recepció de la sol·licitud, la consellera de Treball, Afers Socials i Famílies ha de dictar la resolució per la qual s'atorgui o es denegui l'acreditació com a entitat col·laboradora de la Xarxa de Serveis Socials d'Atenció Pública, amb indicació dels serveis i el nombre de places en règim de col·laboració.
Aquesta resolució s'ha d'emetre i notificar a les persones interessades en el termini màxim de sis mesos.
Transcorregut aquest termini sense que s'hagi notificat la resolució, les persones interessades poden entendre desestimada la sol·licitud, d'acord amb l'article 54.2.c) de la Llei 26/2010, del 3 d'agost, de règim jurídic i de procediment de les administracions públiques de Catalunya.
La resolució es notificarà mitjançant la seva publicació al tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics.
Aquesta publicació substitueix la notificació individual i té els mateixos efectes.
4.5 Contra la resolució, que no exhaureix la via administrativa, es pot interposar recurs d'alçada en el termini d'un mes, a comptar de l'endemà de la recepció de la notificació, davant l'òrgan que ha dictat l'acte o la persona titular del Departament de Treball, Afers Socials i Famílies, en els termes que estableix l'article 75 de la Llei 26/2010, del 3 d'agost, de règim jurídic i de procediment de les administracions públiques de Catalunya.
5.1 L'acreditació com a entitat col·laboradora de la Xarxa de Serveis Socials d'Atenció Pública s'atorgarà per a un període de cinc anys i estarà subjecta a les verificacions periòdiques que l'Administració consideri oportunes.
Passat aquest període, es considerarà prorrogada per períodes d'un any, sempre que en el moment de la pròrroga es compleixin les condicions i els requisits exigibles per a l'acreditació.
5.2 L'acreditació com a entitat col·laboradora no comporta la recepció efectiva de persones usuàries dels serveis acreditats.
Per a la concreció del nombre de persones usuàries que podran tenir accés als serveis acreditats en aquesta Ordre, es requereix una resolució de la consellera del Departament de Treball, Afers Socials i Famílies, que ha d'establir el nombre de persones en cada servei i altres condicions d'accés.
5.3 Les entitats col·laboradores acreditades amb places assignades han d'instal·lar a càrrec seu una placa acreditativa de la seva condició d'entitat proveïdora del Sistema Català de Serveis Socials, segons el model oficial que figura a l'annex 5.
5.4 Les entitats estan obligades a facilitar tota la informació requerida pels òrgans de control de l'Administració i a comunicar qualsevol variació sobre la seva situació jurídica i administrativa.
5.5 Les entitats col·laboradores acreditades, un cop signat el conveni, es comprometen a complir els requisits i requeriments en matèria de seguretat i protecció de dades i continuïtat aplicables als serveis acreditats objecte d'aquesta Ordre, especificats a:
a) La normativa vigent en matèria de protecció de dades de caràcter personal.
b) Altra legislació sectorial que pugui ser aplicable en matèria de seguretat.
c) La política de seguretat de la Generalitat de Catalunya i les guies i normes publicades pel Centre de Telecomunicacions i Tecnologies de la Informació (CTTI).
5.6 Les entitats col·laboradores acreditades han de notificar qualsevol incident greu o que pugui posar en perill les persones ateses als Serveis Territorials (ST) de la seva zona.
El protocol de gestió de crisis del Departament està disponible al web corporatiu.
7.1 L'acreditació pot ser revocada durant el període de vigència si, en el moment de l'atorgament, es comprova l'incompliment dels requisits i les condicions exigibles al servei o establiment, amb expedient previ en el qual s'ha de donar vista i audiència a les persones interessades, i s'ha de resoldre en un període màxim de sis mesos.
7.2 Són causes de revocació de l'acreditació:
a) L'incompliment de les disposicions normatives aplicables, així com de qualsevol criteri o condició d'organització i funcionament establerts als annexos d'aquesta Ordre.
b) L'incompliment de les condicions establertes en la resolució d'acreditació o de les exigides en el moment de la pròrroga de la vigència de l'acreditació.
c) La sanció per una falta greu relacionada amb aspectes higiènics i sanitaris o per una falta molt greu.
d) El fet que les persones beneficiàries del programa paguin, per qualsevol concepte, una quantitat econòmica superior a l'establerta a la resolució administrativa que reconegui el dret al servei, llevat del que es preveu per als serveis opcionals.
e) El fet que no es presti el servei de conformitat amb les condicions específiques, d'acord amb els requisits establerts en els annexos d'aquesta Ordre.
g) El canvi de l'entitat titular del servei, si la nova titular no compleix amb els requisits i les condicions per acreditar-se com a entitat col·laboradora de la Xarxa de Serveis Socials d'Atenció Pública.
h) L'incompliment del contingut obligatori del contracte assistencial.
j) L'incompliment del nivell assistencial al qual s'ha compromès l'entitat.
k) La reiteració en la no comunicació de les altes, les baixes, les places reservades o la llista d'espera.
l) L'incompliment de les obligacions en matèria laboral, amb la Seguretat Social o de les tributàries.
7.3 La revocació de l'acreditació s'ha de fer mitjançant un acord del comitè d'Acreditació.
7.4 La revocació de l'acreditació comporta la pèrdua del dret a atendre persones beneficiàries de les prestacions de la Cartera de Serveis Socials.
La revocació de l'acreditació s'ha de comunicar a les persones usuàries dels serveis en qüestió i, en tot cas, se'ls ha de garantir el dret a gaudir d'un servei de característiques similars en un altre centre de la Xarxa de Serveis Socials d'Atenció Pública, mitjançant l'assignació d'un nou recurs per part del departament competent en matèria de serveis socials, amb l'audiència prèvia a les persones interessades i, si escau, l'elecció entre les opcions que els siguin presentades.
7.5 Quan una entitat sigui titular de més d'un servei acreditat com a col·laborador, la revocació de l'acreditació d'un servei no comporta necessàriament la revocació de la d'altres serveis, a excepció que aquests comparteixin espais en el mateix establiment, cas en què la revocació es farà extensiva a aquests altres serveis.
La revocació de l'acreditació comporta la retirada de la placa acreditativa per part de l'entitat.
8.1 El Comitè d'Acreditació d'Entitats Col·laboradores de la Xarxa de Serveis Socials d'Atenció Pública, el règim jurídic del qual és el regulat per als òrgans col·legiats de la Generalitat de Catalunya, té la composició i les funcions que es determinen a continuació.
8.2 El Comitè esmentat està integrat per:
b) La persona titular de la Sub-direcció d'Atenció i Promoció de l'Autonomia Personal.
c) La Coordinadora d'Avaluació d'Entitats Proveïdores de Serveis Socials.
d) La persona titular del Servei d'Inspecció i Registre.
f) Dos funcionaris o funcionàries de la Sub-direcció General de Gestió de Recursos designats per la persona titular de la Sub-direcció General, una de les quals actua com a secretari o secretària.
8.3 Actua com a president o presidenta la persona titular de la Sub-direcció General de Gestió de Recursos.
El règim jurídic del Comitè està subjecte a les regulacions dels òrgans col·legiats dels articles 13 al 20 de la Llei 26/2010, del 3 d'agost, de règim jurídic i de procediment de les administracions públiques de Catalunya.
8.5 Les funcions del Comitè d'Acreditació són les següents:
a) Avaluar el compliment dels requisits i de les condicions per a l'acreditació.
b) Fer el seguiment del procediment d'acreditació de les entitats com a col·laboradores de la Xarxa de Serveis Socials d'Atenció Pública.
d) Dictar els acords d'acreditació, així com de modificació, de suspensió temporal o de revocació de l'acreditació que correspongui.
9.1 L'assignació de places col·laboradores a cada entitat sol·licitant resta condicionada a la disponibilitat pressupostària, al compliment dels requisits d'aquesta Ordre d'acreditació, a la qualitat en l'atenció a les persones usuàries, a l'equitat i a l'equilibri territorial.
9.2 El Departament de Treball, Afers Socials i Famílies, amb l'informe previ de la Direcció General de Protecció Social, ha de prioritzar l'assignació de places a les entitats col·laboradores de la Xarxa de Serveis Socials d'Atenció Pública, tenint en compte el següent:
a) Les comarques catalanes amb un nivell de cobertura de places inferior a la mitjana catalana, d'acord amb el mapa de serveis socials vigent, amb l'objectiu de fomentar l'accessibilitat i l'equitat territorial de la població.
b) Els criteris de prioritat que estableix la programació territorial de serveis socials especialitzats.
c) El fet que l'entitat sigui de titularitat pública o que hagi rebut finançament del Departament de Treball, Afers Socials i Famílies, bé directament, bé mitjançant els convenis amb caixes d'estalvi per a la realització d'obra social, o de qualsevol altra Administració pública per finançar les seves infraestructures.
9.3 En qualsevol cas, i respectant els criteris anteriors, l'ocupació de places als centres acreditats com a col·laboradors de la Xarxa de Serveis Socials d'Atenció Pública es regeix per la lliure elecció de la persona usuària o dels seus representants legals.
Pel que fa a les places assignades i ocupades, el Departament de Treball, Afers Socials i Famílies ha d'abonar la tarifa corresponent, d'acord amb els preus establerts a la Cartera de Serveis Socials vigent.
L'entitat ha de trametre la facturació de les places al Departament de Treball, Afers Socials i Famílies, a mes vençut dins dels cinc primers dies del mes següent, amb la relació nominal de les places ocupades i les reservades en cada servei i amb les retencions corresponents a les aportacions de les persones usuàries.
Excepcionalment, es pot presentar la facturació avançada subjecta a la liquidació corresponent.
El Servei de Recursos Aliens, un cop comprovada i conformada la liquidació, li ha de donar el tràmit establert reglamentàriament, per tal que se'n pugui efectuar el pagament.
Les places s'han de facturar per estades reals, tenint en compte el següent:
Que es considera plaça vacant la que quedi desocupada per baixa de la persona que l'hagi ocupat fins aquell moment.
Que la plaça vacant s'ha de facturar, des de l'endemà del dia de la producció de la baixa i fins a un màxim de 15 dies, al 85% de l'import màxim.
Que es considera plaça reservada la que, una vegada ocupada per una persona usuària, no ho estigui realment, per absència voluntària o forçosa:
a) Les absències voluntàries amb reserva de plaça no poden superar els 30 dies/any.
b) Les absències forçoses per ingressos hospitalaris amb reserva de plaça poden ser de 60 dies i, en casos excepcionals, aquest període es pot ampliar, amb informe previ motivat dels respectius Serveis d'Atenció a les Persones dels Serveis Territorials del Departament de Treball, Afers Socials i Famílies.
c) La plaça reservada s'ha de facturar, des de l'endemà del dia de la producció de la baixa provisional amb reserva de plaça i fins al termini establert a la legislació vigent, al 85% del preu màxim.
Que l'entitat ha de comunicar qualsevol incidència que afecti la prestació del servei que reben els usuaris del servei, així com comunicar les baixes i les possibles absències de més de 15 dies.
El copagament que faci la persona usuària per la prestació del servei s'ha d'efectuar segons el que estableix la resolució administrativa que li reconeix el dret al servei, d'acord amb la legislació vigent.
La persona usuària resta obligada a efectuar la seva aportació econòmica fins al moment de la seva baixa definitiva del centre.
S'habilita l'entitat perquè efectuï el cobrament de l'aportació econòmica de les persones usuàries, per compte i en nom del Departament de Treball, Afers Socials i Famílies, en la quantia i els límits legalment i reglamentària establerts.
Les quantitats recaptades per l'entitat gestora en concepte d'aportacions de les persones ateses es consideren cobrament a compte de la facturació que aquesta presenti al Departament de Treball, Afers Socials i Famílies i s'han de deduir del pagament.
La direcció tècnica de l'establiment ha de vetllar pel compliment de la normativa pel que fa a l'aportació econòmica que ha d'efectuar la persona usuària en concepte de contraprestació del servei que rep, i també resta obligada a col·laborar amb la Direcció General de Protecció Social per tal que la persona usuària compleixi aquest deure.
L'entitat no està autoritzada a rebre cap tipus de pagament de les persones ateses diferent de l'establert en la resolució administrativa que li reconegui el dret al servei, llevat del preu establert pels serveis opcionals, que lliurement i voluntària hagi triat la persona.
L'entitat ha de lliurar un rebut mensual a la persona beneficiària del servei o al seu representant legal, en el qual ha de constar l'import total del preu fixat de la plaça i l'aportació de la persona usuària.
–1 Es faculta la persona titular de la Direcció General de Protecció Social per adoptar les mesures necessàries per al compliment i l'execució del que preveu aquesta Ordre.
–2 Aquesta Ordre entra en vigor l'endemà de la seva publicació al Diari Oficial de la Generalitat de Catalunya.
Serveis de residència assistida
Definició: serveis d'acolliment residencial, amb caràcter temporal o permanent, i d'assistència integral a les activitats de la vida diària per a persones grans dependents.
Persones destinatàries: persones grans dependents que no tenen un grau d'autonomia suficient per dur a terme les activitats de la vida diària, que necessiten constant atenció i supervisió i tenen unes circumstàncies socials i familiars que requereixen la substitució de la llar.
Objectius: facilitar un entorn substitutiu de la llar adequat i adaptat a les necessitats d'assistència.
La residència assistida presta els seus serveis les 24 hores del dia cada dia de l'any.
El servei objecte d'aquesta acreditació per a la residència es concreta, entre d'altres, en les prestacions i actuacions següents:
Àrea assistencial: comprèn les actuacions per a dur a terme les activitats de la vida diària, l'atenció personal, la higiene individual i les actuacions adreçades a la prevenció i la contenció del deteriorament físic i psíquic o social que afavoreixin el màxim grau d'autonomia i d'integració social, d'acord amb les necessitats de les persones usuàries.
Àrea d'integració i suport personal, familiar i social: actuacions adreçades al suport personal, familiar i social i a fomentar la interrelació amb familiars i amistats.
Àrea de serveis generals: comprèn la neteja i bugaderia de l'aixovar del centre, allotjament, manutenció, bugaderia i repàs de la roba personal de les persones usuàries.
Els serveis d'acolliment residencial per a persones grans dependents han d'oferir els serveis bàsics que estableix la normativa vigent i, més concretament:
d.1) Supervisió i suport per a la higiene personal (banyar-se, dutxar-se, rentar-se el cap, pentinar-se, tallar-se les ungles, afaitar-se, depilar-se), i a vestir-se, enllitar-se...
e) Provisió de productes d'higiene personal bàsics i de tots els estris de caràcter genèric, necessaris per a la higiene personal (gel, xampú, pasta de dents, crema hidratant, maquineta d'afaitar d'un sol ús...).
f) Assistència sanitària garantida.
g) Fisioteràpia (no de tractament sanitari per patologia aguda).
h) Foment de les relacions de convivència (interpersonals i socials) i de relació amb l'entorn.
i) Foment dels hàbits d'autonomia personal, d'autoprotecció i de conducta.
j) Suport psicopedagògic (programa individual, desenvolupament i manteniment de les activitats de la vida diària, dinamització sociocultural, activitats de lleure).
m) Assessorament i suport per a la gestió de l'adquisició d'ajuts tècnics.
Els serveis bàsics inclosos en aquest annex estan sotmesos al règim de contraprestació de preus determinats en la normativa vigent.
S'entén que són serveis opcionals tots els que no estan inclosos a l'apartat anterior, que no són necessaris per proveir el servei que es presta i als quals la persona dependent o la seva família poden optar voluntàriament i individualment perquè li siguin facilitats o no:
c) Transport per fer activitats que no formin part dels serveis bàsics.
Acompanyaments externs (visites mèdiques programades, anar a comprar, etc.)
I, en general, tots els serveis que no estan inclosos a l'apartat de servei bàsics, i que no són necessaris per a proveir-los.
Els serveis opcionals s'han de comunicar anualment a la Sub-direcció General de Gestió de Recursos de la Direcció General de Protecció Social, que pot supervisar-ne l'adequació, i se'ls ha de donar la corresponent publicitat interna (mínim tauler d'anuncis).
Els serveis opcionals que l'entitat pot prestar a la persona usuària són d'ús voluntari.
La persona gran o el familiar de referència poden reclamar al Servei d'Inspecció i Registre del Departament de Treball, Afers Socials i Famílies en cas de prestació inadequada dels serveis bàsics i dels opcionals.
Accés als serveis de les persones grans dependents
2.1 L'accés s'ha de produir d'acord amb els criteris establerts en la legislació vigent de serveis socials i són els respectius Serveis d'Atenció a les Persones dels Serveis Territorials del Departament de Treball, Afers Socials i Famílies o el Consorci de Serveis Socials de Barcelona els que, un cop valorat el tipus de servei i de plaça vacant, han d'orientar la derivació de la persona adequada al recurs.
A aquest efecte s'ha d'emetre la resolució corresponent en el marc de la Llei 39/2006, de 14 de desembre, de promoció de l'autonomia personal i atenció a les persones en situació de dependència.
El Departament de Treball, Afers Socials i Famílies pot establir, en el marc d'aquesta Ordre, les mesures oportunes en cas que l'entitat es negui a acceptar els casos derivats.
2.2 L'ingrés a l'establiment de la persona gran dependent s'ha de fer un cop emesa la resolució del Programa individual d'atenció (d'ara endavant, el PIA), que s'ha de notificar al seu domicili, d'acord amb el que s'estableix a la Llei 39/2006, de 14 de desembre, de promoció de l'autonomia personal i atenció a les persones en situació de dependència.
2.3 No hi haurà període de prova.
2.4 L'establiment ha de facilitar a la persona gran i a la seva família, abans de l'ingrés, el contracte assistencial i el reglament de règim intern.
Drets i deures de les persones beneficiàries del servei
3.1 L'entitat ha de complir la normativa vigent aplicable pel que fa a la llibertat d'ingrés en establiment residencial i la protecció de les persones presumptament incapaces, així com les instruccions que dicti el Departament de Treball, Afers Socials i Famílies a aquests efectes.
3.2 L'entitat està obligada a vetllar pel respecte dels drets de les persones usuàries reconeguts a la legislació i, especialment, els que recull la Llei 12/2007, de serveis socials.
Aquests drets, entre d'altres, són els següents:
a) Dret a ser tractat, per part de tot el personal de l'establiment, amb absoluta consideració envers la seva dignitat humana.
b) Dret a ser respectat pel que fa a la seva intimitat i privacitat en les accions de la vida quotidiana.
c) Dret a ser tractat amb respecte i, sempre que sigui possible, d'acord amb les seves conviccions culturals, religioses o filosòfiques particulars.
d) Dret a rebre informació general de l'establiment en relació amb els aspectes que el concerneixen.
e) Dret a mantenir la privadesa mitjançant el secret professional de totes les dades pròpies que no sigui necessari que el personal o la resta de persones usuàries coneguin.
f) Dret que se li tingui en compte la situació personal i familiar.
g) Dret a presentar suggeriments o reclamacions sobre el funcionament de l'establiment i que aquests siguin estudiats i contestats.
h) Dret a conèixer, tant la persona usuària com la seva família, aquests drets, que es divulguin àmpliament entre el personal de l'establiment i la resta de persones usuàries, i que es respectin.
i) Dret a rebre voluntàriament el servei social.
j) Dret a no ser sotmès a cap tipus d'immobilització o restricció física o farmacològica sense prescripció mèdica i supervisió, llevat que existeixi perill imminent per a la seva pròpia seguretat física o per a la de terceres persones.
En aquest darrer cas, les actuacions efectuades han de justificar-se documentalment a l'expedient assistencial de la persona usuària.
k) Dret a considerar com al seu domicili l'establiment residencial on viu i mantenir la relació amb l'entorn familiar, convivencial i social, tot respectant les formes de vida actuals.
l) Dret a comunicar i rebre lliurement informació per qualsevol mitjà de difusió accessible.
m) Dret a accedir a l'atenció social, sanitària, farmacèutica, psicològica, educativa i cultural i, en general, a l'atenció de totes les necessitats personals, per a aconseguir un desenvolupament personal adequat.
3.3 Garantir també els drets lingüístics de les persones usuàries, en els termes establerts per la normativa vigent aplicable i, particularment, el dret a ésser ateses oralment i per escrit en la llengua oficial que elegeixin en llur condició de persones usuàries o consumidores de béns, productes i serveis.
3.4 La persona usuària i la seva família ha d'observar les normes de funcionament i convivència pròpies de l'habitatge que l'acull i tenir cura de la seva pròpia salut, en els termes previstos en el contracte assistencial que ha de formalitzar l'entitat prestadora del servei, així com la resta de deures recollits a l'article 13 de la Llei 12/2007, de serveis socials, com:
Facilitar dades veraces i imprescindibles per a valorar i atendre la situació.
Complir els acords i comprometre's amb els plans d'atenció i les orientacions dels professionals.
Comunicar els canvis en la seva situació personal i familiar que puguin afectar les prestacions sol·licitades o rebudes.
Comparèixer davant l'Administració quan li sigui requerit.
Comportar-se amb respecte, tolerància i col·laboració per facilitar la convivència i la resolució de problemes.
Complir les normes del centre i respectar les instal·lacions.
Complir els altres deures que estableixi la normativa.
Complir les seves obligacions econòmiques derivades de la prestació del servei.
3.5 S'ha de donar publicitat al tauler d'anuncis dels drets i deures tant de l'entitat com de les persones usuàries.
4.1 Per a la prestació del servei acreditat, l'establiment ha de disposar dels mitjans personals necessaris per cobrir l'horari i els objectius que s'estableixen en aquest apartat, i garantir l'atenció de les persones usuàries.
En tot moment s'ha de garantir la presència física continuada, tal com s'estableix al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
4.2 Tot el personal que l'entitat contracti per a l'acompliment d'aquesta prestació ha d'estar al seu càrrec, sens perjudici del que preveu el punt 4.8.
4.3 L'entitat resta obligada, pel que fa al personal que designi per a la prestació del servei acreditat, al compliment de les disposicions vigents, especialment en matèria de legislació laboral, de Seguretat Social, fiscal, sanitària i de seguretat i salut laboral, com també de les que es promulguin durant la seva execució, i la resta de condicions que s'especifiquen en aquest annex.
Així mateix, ha de vetllar per la formació de tot el seu personal i promoure-la.
4.4 L'entitat és la responsable de la selecció i la formació del personal i de les activitats de reciclatge professional.
En qualsevol cas, el personal d'atenció directa ha de ser seleccionat, com a condició bàsica, per la seva maduresa personal i ha de comptar amb una formació tècnica que cobreixi, com a mínim, els perfils professionals establerts a la plantilla de recursos humans.
4.5 L'entitat ha de disposar d'un programa anual de formació contínua i d'actualització sobre les tècniques d'atenció a les persones usuàries, adreçat als professionals de l'establiment en els seus diferents àmbits d'actuació, i aplicar-lo.
4.6 L'entitat es compromet a cobrir els llocs de treball en cas d'absència per malaltia, sancions, baixes del personal, períodes de vacances o altres causes anàlogues.
S'ha d'implantar un programa de prevenció de l'absentisme i de seguiment de les baixes.
4.7 En cas d'accidents o perjudicis de qualsevol tipus que afectin els treballadors i les treballadores a causa de l'exercici de les seves tasques, l'entitat ha de complir el que disposen les normes vigents, sota la seva responsabilitat, sense que això repercuteixi de cap manera en el Departament de Treball, Afers Socials i Famílies.
4.8 L'entitat pot subcontractar la prestació de serveis sempre que es comuniqui al Departament de Treball, Afers Socials i Famílies, a excepció dels serveis d'assistència a les activitats de la vida diària que efectuï el personal cuidador, la direcció tècnica i el personal responsable higienicosanitari, que han d'estar en plantilla.
4.9 Requeriments mínims dels professionals d'atenció directa:
Es consideren personal d'atenció directa el personal auxiliar de gerontologia o equivalent, els educadors i les educadores socials, els professionals de teràpies ocupacionals i de fisioteràpia, les persones diplomades en Treball Social i en Infermeria, el personal mèdic i de psicologia.
El personal auxiliar de gerontologia que presta el suport a les activitats de la vida diària ha de tenir la formació adequada en aquest àmbit o bé acreditar la seva competència.
Pel que fa a la ràtio de professionals d'atenció directa, s'ha de garantir que el còmput anual d'hores de cadascun dels professionals es distribueix uniformement i amb freqüència setmanal.
Pel que fa als professionals d'atenció directa, els perfils professionals i actitudinals, la titulació mínima d'accés i la formació teoricopràctica específica necessària es recullen en el document de recomanacions del Comitè d'Expertes i Experts en Formació en l'Àmbit dels Serveis Socials i es poden trobar a la web del Departament de Treball, Afers Socials i Famílies: http://treballiaferssocials.gencat.cat.
La dedicació de professionals d'atenció directa, d'acord amb el que s'estableix al Decret 142/2010, d'11 d'octubre, pel qual s'aprova la Cartera de Serveis Socials per al període 2010-2011 és la següent:
Tot i això, d'acord amb l'Ordre BSF/35/2014, de 20 de febrer, per la qual s'actualitzen els criteris funcionals dels serveis dels centres residencials per a gent gran de la Cartera de Serveis Socials, transitòriament, mentre no s'aprovi la nova Cartera es poden aplicar els nous criteris funcionals:
Als efectes del càlcul d'hores es considera que els professionals dels establiments residencials es poden agrupar en el grup gericultor, en el grup sanitari (personal mèdic, persones diplomades en Infermeria i fisioterapeutes) i en grup social (treballadors i treballadores socials, psicòlegs i psicòlogues, terapeutes ocupacionals i educadors i educadores socials).
S'estableix un mínim d'hores de cobertura del 75% per a cada grup (no per a cada perfil professional).
La resta d'hores s'han d'adreçar a l'atenció directa preferentment mitjançant el personal gericultor.
En cap cas això ha de suposar una reducció del nombre total d'hores ni de ràtios.
Així mateix, per garantir el nivell assistencial s'estableix un percentatge mínim de dedicació anual del 50% aplicable a cadascun dels professionals.
La resta d'hores s'han d'adreçar a l'atenció directa mitjançant al personal gericultor amb un import equivalent.
En cap cas això no ha de suposar una reducció del nombre total d'hores ni de les ràtios de personal, tal com s'assenyala al paràgraf anterior, sinó més aviat tot el contrari: permetrà la formalització de contractes a jornada completa o amb més dedicació, en la mesura de les necessitats del centre.
La ràtio exigida ha de ser la mitjana ponderada en funció del nivell d'intensitat d'atenció de les persones grans dependents.
S'ha d'exigir per a totes les places ocupades com a residència assistida estimant que les persones amb règim privat conserven la mateixa ponderació de nivells d'intensitat d'atenció.
4.9.2 La persona responsable de la direcció tècnica
L'establiment ha de comptar amb una persona amb capacitació professional responsable de la direcció tècnica o la coordinació del centre.
Aquesta figura és fonamental, perquè ha de conjugar la vessant tècnica dels tractaments i l'espontaneïtat del tracte que han de rebre les persones usuàries amb un suport psicològic adequat als treballadors i treballadores, i mantenir alhora l'estructura dinàmica del centre.
La persona responsable de la direcció tècnica ha de dirigir el servei d'atenció que han de rebre les persones usuàries, amb independència que pugui dur a terme altres funcions d'organització i administratives.
La seva absència ha d'estar coberta, en tot moment, per la persona en qui delegui.
Les persones responsables de la direcció tècnica dels serveis de centres residencials han d'estar en possessió d'una titulació mínima de diplomatura universitària de grau mitjà, preferentment, en l'àmbit de les ciències socials i de la salut.
La seva dedicació ha de ser com a mínim la prevista a l'article 20.3 del Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
A més de les funcions previstes a l'article 20 del Decret 284/96, de 23 de juliol, modificat pel Decret 176/2000, de 15 de maig, la persona responsable de la direcció tècnica ha de:
a) Vetllar pel compliment de tots els requisits establerts a la normativa vigent i els descrits en aquesta Ordre.
b) Elaborar la memòria anual que li sol·liciti el Departament de Treball, Afers Socials i Famílies, en què s'avaluï, amb criteris objectius, el grau de qualitat dels serveis i el grau de satisfacció dels residents.
Participar en l'avaluació i gestió del centre.
c) Garantir durant les hores de prestació del servei una atenció integral de qualitat, amb confort i seguretat, per a la totalitat dels residents.
d) Promoure la formació continuada i el reciclatge de tot el personal que presta serveis a l'establiment, i facilitar l'accés a la formació.
e) Garantir la prestació correcta del servei, el compliment del reglament de règim intern, les obligacions de les persones usuàries i la lliure voluntat d'ingrés o de permanència a l'establiment i el respecte als seus drets.
f) Donar resposta escrita a les queixes o als suggeriments que presentin per escrit les persones usuàries o les seves famílies.
Informar les famílies de tots els temes que els resultin d'interès.
g) Garantir la fiabilitat de les dades que sol·liciti el Departament de Treball, Afers Socials i Famílies.
L'establiment ha de disposar d'una persona responsable de la higiene sanitària, amb titulació idònia (grau o llicenciatura en Medicina o grau o diplomatura en Infermeria), que en garanteixi una organització higienicosanitària correcta.
La dedicació del responsable higienicosanitari en residència assistida ha de ser de jornada completa a partir de 100 places, o proporció equivalent.
La dedicació mínima no pot ser inferior a 5 hores setmanals.
Aquesta persona responsable pot ser la mateixa que s'encarregui de la direcció, sempre que disposi de la titulació adequada i sempre que la dedicació horària sigui compatible.
En cas que es compaginin les dues activitats, la seva dedicació s'ha de computar de manera conjunta, als efectes de la dedicació prevista a l'article 20.10 del Decret 284/1996, de 23 de juliol, de regulació del Sistema Català de Serveis Socials.
Les persones responsables de l'organització higienicosanitària que per qualsevol motiu deixin de prestar aquests serveis n'han d'informar immediatament la Inspecció de Serveis Socials.
A més del que disposa l'article 20.4 del Decret 284/96, modificat pel Decret 176/2000, la persona responsable de la higiene sanitària de l'establiment s'obliga a:
a) Supervisar i controlar tots els procediments terapèutics aplicables a les persones usuàries, així com la distribució i manipulació adequades dels medicaments per part del personal cuidador.
b) Contribuir, juntament amb la direcció de l'establiment, a la millora de la qualitat assistencial.
c) Proposar les mesures destinades a prevenir el deteriorament físic i psíquic de les persones usuàries i fer-ne el seguiment.
d) Dur un registre actualitzat de persones usuàries amb incontinència d'esfínters i la mesura o dispositiu més idoni per atendre-les correctament.
e) Dur un registre actualitzat de persones usuàries amb nafres per decúbit, amb indicació de la causa originària, el tractament, la data d'aparició i la data de curació.
f) Dur un registre actualitzat de caigudes de les persones usuàries.
g) Contribuir al disseny dels programes de formació contínua del personal de l'establiment.
Pel que fa a l'atenció mèdica dels usuaris durant l'horari en què no hi ha presència física del personal mèdic a la residència i quan sigui necessària, s'ha de proporcionar mitjançant els recursos comunitaris disponibles a aquest efecte en la respectiva àrea bàsica de salut, o bé per mitjans propis o subcontractats; en aquests casos, s'ha de garantir la titulació adequada.
L'equip interdisciplinari està format pels professionals d'atenció directa juntament amb la persona responsable de la direcció tècnica, i fa les funcions següents:
a) Elaborar i seguir el Pla d'atenció individual de la persona atesa: revisió anual, seguiment semestral, i sempre que hi hagi variació del seu estat biopsicosocial.
b) Planificar, coordinar i fer el seguiment i l'avaluació de les tasques assistencials.
c) Elaborar i revisar periòdicament els protocols assistencials del centre.
d) Elaborar, dissenyar, supervisar i fer el seguiment del Programa general d'activitats del centre.
e) Participar en l'elaboració de la memòria anual d'activitats del centre i altres estudis i treballs, i facilitar les dades relatives a l'àmbit de la seva competència.
f) Participar en l'elaboració del pla de formació.
g) Col·laborar en el programa de voluntariat del centre i fer-ne el seguiment.
Es considera personal d'atenció indirecta el de bugaderia, cuina, neteja, manteniment, administració i direcció.
La proporció de persones treballadores per persona atesa no pot ser inferior al 0,12.
Per oferir els serveis generals (bugaderia, cuina, neteja, manteniment, administració i direcció), l'establiment ha de disposar del personal i dels protocols necessaris.
L'entitat ha de prestar els serveis d'allotjament i d'alimentació de les persones residents; en conseqüència, ha de vetllar per la seva distribució i acomodament a les habitacions, per la neteja, la higiene i la supervisió de les habitacions i de les zones comunes, pel rentat i el planxat de la roba de les persones residents, i per l'organització, l'emmagatzematge, la conservació i el servei dels diferents àpats.
A aquests efectes, la persona responsable de la direcció tècnica i de la higiene sanitària de l'establiment residencial han de garantir el compliment de la normativa.
Pel que fa al servei d'acolliment residencial, l'establiment, ha de complir les condicions funcionals establertes al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
Durant la vigència de l'acreditació, l'entitat està obligada a:
5.1 Prestar el servei en les millors condicions possibles i amb la necessària continuïtat, d'acord amb els principis de bona fe i diligència, ajustant-se estrictament a les condicions i a les disposicions normatives que li són aplicables.
5.3 Disposar de totes les autoritzacions necessàries per a l'exercici de les activitats que s'hagin de dur a terme i abonar tots els impostos, gravàmens i arbitris que afectin l'activitat.
5.4 Facilitar en tot moment l'actuació del Servei d'Inspecció i Registre del Departament de Treball, Afers Socials i Famílies i el seguiment de la prestació del servei per part del Servei de Recursos Aliens de la Direcció General de Protecció Social, així com comunicar per escrit les modificacions que es puguin produir respecte a la situació administrativa i registral de l'entitat o de l'establiment objecte de l'acreditació.
5.5 Comunicar al Departament de Treball, Afers Socials i Famílies, amb posterioritat immediata al moment en què es produeixi, qualsevol incidència que afecti el servei que reben les persones usuàries, així com comunicar les baixes i les possibles absències de més de 20 dies.
5.6 Organitzar i gestionar per si mateixa el servei acreditat, de conformitat amb la normativa, les indicacions i les directrius del Departament de Treball, Afers Socials i Famílies.
5.7 Garantir els serveis mínims establerts en cas de vaga o situacions anàlogues.
5.8 Aportar, a requeriment de l'Administració, la informació funcional, assistencial, econòmica, estadística i els indicadors de gestió i altra documentació que es determini per al seguiment de la prestació del servei.
5.9 Complir estrictament el projecte de funcionament presentat al procediment d'acreditació del/s servei/s.
Dur a terme les activitats necessàries per mantenir el màxim nivell d'integració social de les persones usuàries al centre, al seu entorn, en les seves relacions personals i familiars i en la seva relació amb la comunitat.
5.10 Elaborar, implantar, mantenir i revisar el Pla d'autoprotecció del centre o d'emergència, segons el cas, d'acord amb el Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures.
5.11 Establir els mecanismes d'informació i de participació de les persones usuàries o dels seus representants legals i constituir, a més, un Consell de Participació d'acord amb el que es preveu al Decret 202/2009, de 22 de desembre, dels òrgans de participació i de coordinació del Sistema Català de Serveis Socials.
5.12 Assumir les obligacions de guarda de les persones usuàries durant l'horari de prestació dels serveis.
5.13 Custodiar la correspondència, els oficis i informes que es tramitin entre el Departament de Treball, Afers Socials i Famílies i l'equipament social, i també tots els documents referents a les persones ateses.
5.14 Lliurar un rebut mensual, a totes les persones ateses, per l'import total i desglossat d'acord amb les diferents aportacions econòmiques, i fer el seguiment del pagament.
5.15 Posar en coneixement del Ministeri Fiscal o de l'autoritat judicial que correspongui, qualsevol cas d'existència de possibles causes d'incapacitació d'una persona (article 200 del Codi civil), d'acord amb les instruccions facilitades pel Departament de Treball, Afers Socials i Famílies.
La persona responsable de la direcció tècnica ha d'exercir temporalment la guarda de fet de la persona afectada, en cas que no hi hagi cap familiar ni altres persones que l'exerceixin, mentre el jutge no determini la persona o la institució tutelar que ha d'exercir-la.
5.16 Complir el contingut de les instruccions sobre la protecció de drets, la llibertat d'ingrés i la legislació de les persones presumptament incapaces.
5.17 Disposar, per a cada servei acreditat, de la documentació indicada a continuació, i acreditar-la a requeriment de l'Administració:
b) els estats financers anuals auditats,
c) el justificant de pagament de la pòlissa d'assegurança de responsabilitat civil de l'any en curs, així com la resta de documentació que li sigui requerida.
Aquesta documentació es pot requerir des de l'any següent al de l'acreditació i en els anys successius durant el període de vigència de l'acreditació.
La Direcció General de Protecció Social pot efectuar, en qualsevol moment, les comprovacions que consideri adients sobre la veracitat de la documentació, així com comprovar el sistema de gestió o millora de la qualitat, tant pels seus propis òrgans com per mitjà de la inspecció de Serveis Socials.
5.18 Aplicar la normativa en matèria de protecció del medi ambient, en l'execució de la prestació del servei.
5.19 Utilitzar el català en les seves relacions amb l'Administració de la Generalitat derivades de la prestació del servei acreditat com a entitat col·laboradora.
Així mateix, ha d'emprar, almenys, el català en els rètols, les publicacions, els avisos i en la resta de comunicacions de caràcter general que es derivin de la prestació del servei.
Així mateix, l'entitat assumeix l'obligació de destinar per a la prestació del servei acreditat els mitjans i el personal que resultin adients per assegurar que les prestacions objecte del servei es podran dur a terme en català.
A aquest efecte, el personal que, si escau, pugui relacionar-se amb el públic, ha de tenir un coneixement de la llengua suficient per desenvolupar de manera fluida i adequada les tasques d'atenció, informació i comunicació en llengua catalana.
En tot cas, l'entitat i, si escau, les empreses subcontractistes queden subjectes durant la prestació del servei a les obligacions derivades de la Llei 1/1998, de 7 de gener, de política lingüística, i de les disposicions que la despleguen.
5.20 Posar en coneixement de la Direcció General de Protecció Social qualsevol comunicat de premsa o inserció als mitjans de comunicació que l'entitat faci pel que fa a la prestació del servei acreditat.
Disposar d'un sistema informàtic per a la gestió integral del centre.
5.22 Incorporar la perspectiva de gènere en l'elaboració i la presentació del treball contractat, i evitar els elements de discriminació sexista de l'ús del llenguatge i de la imatge.
5.23 Comunicar al Departament de Treball, Afers Socials i Famílies, a través dels Serveis Territorials, qualsevol incidència que pugui vulnerar la legislació, lesionar, perjudicar o fer minvar el funcionament del servei o de l'establiment.
5.24 Assumir els riscs econòmics i les responsabilitats dels danys, perjudicis i accidents que, si escau, tinguin lloc, inclosos els ocasionats pel personal i les persones usuàries durant el desenvolupament del servei.
6.1 L'establiment ha de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
6.2 Els serveis objecte d'aquesta acreditació han de disposar d'un reglament de règim intern (d'acord amb el que preveu el Decret 284/1996, de 23 de juliol, modificat pel Decret 176/2000, de 15 de maig), elaborat amb la participació de les persones usuàries, dels seus representants i dels professionals que intervenen en les activitats, una còpia del qual s'ha de lliurar a les persones usuàries en el moment que ingressin, i que, a més, s'ha d'exposar en un lloc ben visible de l'establiment.
6.3 El centre ha de disposar dels protocols establerts a l'article 18.10 del Decret 284/96, de 23 de juliol, modificat pel Decret 176/2000, de 15 de maig, aplicats al propi funcionament, que han de recollir la pràctica diària i real de l'establiment, i a més aquests altres:
a) Protocol de neteja que garanteixi la higiene correcta de l'establiment i el seu parament.
b) Protocol de bugaderia que garanteixi la neteja i el repàs correctes de tota la roba personal i també de l'aixovar de l'establiment.
c) Protocol d'alimentació que garanteixi una nutrició correcta, que sigui variada i que inclogui les diferents dietes que puguin ser necessàries per prescripció mèdica.
d) Protocol d'acompanyament a la mort.
e) Altres protocols addicionals per a l'atenció assistencial.
6.4 Pel que fa als registres, s'ha de disposar dels establerts a l'article 18.10 del Decret 284/1996, de 23 de juliol, modificat pel Decret 176/2000, de 15 de maig, degudament documentats, així com del registre de les persones usuàries, on han de constar les altes (amb el seu emplaçament) i les baixes (amb indicació de la data i el motiu).
En cas de decés a l'establiment, s'ha de fer constar la causa primària i secundària i la signatura del responsable higienicosanitari.
6.5 Disposar d'un tauler d'anuncis, en lloc visible, en el qual s'hi exposi:
a) L'autorització de l'establiment o servei.
b) El reglament de règim intern.
c) L'organigrama de l'establiment, on es mostrin les diferents àrees funcionals i serveis de l'establiment, els seus responsables i la seva dependència organitzativa.
d) L'horari d'atenció a les persones usuàries i als seus familiars per part de la direcció tècnica i del responsable higienicosanitari.
e) Els drets i deures de les persones usuàries.
f) L'horari d'informació als familiars de les persones responsables de les diferents àrees d'assistència.
h) L'organització horària dels serveis generals que es presten, com els horaris dels serveis de menjador o de podologia.
i) El calendari setmanal i mensual amb l'horari de les activitats.
j) Les instruccions per a casos d'emergència.
k) Els preus dels serveis opcionals.
l) Un avís sobre la disponibilitat de fulls de reclamació i sobre la possibilitat de reclamar directament al Departament de Treball, Afers Socials i Famílies.
m) Qualsevol altra instrucció o notificació dictada per l'Administració de la se n'hagi ordenat la publicació al tauler.
n) El calendari anual d'activitats.
6.6 Confeccionar, per a cada persona usuària, un Programa individual d'atenció interdisciplinari, ajustat a les necessitats globals de la persona, explicitat en un dossier en el qual s'han de registrar els informes, les avaluacions i el programa.
L'equip interdisciplinari s'ha de reunir tantes vegades com calgui i com a mínim semestralment per fer el seguiment del Programa d'atenció individual de cada persona usuària i, anualment, per revisar-lo.
6.7 Elaborar un programa d'activitats, amb calendari, mètodes, tècniques d'execució i sistemes d'avaluació, adreçades a la prevenció, detecció, tractament i contenció del deteriorament físic, psíquic i social, així com per al manteniment del màxim nivell d'integració social de la persona usuària, en el seu entorn, en les seves relacions personals i familiars i en la seva relació amb la comunitat, d'acord amb l'article 18.4 del Decret 284/1996, modificat pel Decret 176/2000.
6.8 Prestar el servei de manutenció i menjador, d'acord amb les prescripcions mèdiques precises, especificades en el protocol d'alimentació.
Així mateix, s'han de publicar en un lloc adient els menús programats per al mes següent, dividit per setmanes, de manera que les persones usuàries tinguin coneixement del menú del dia.
La programació ha de tenir el vistiplau del responsable higienicosanitari.
6.9 Tenir a disposició de les persones usuàries i dels seus familiars els fulls normalitzats de reclamacions del Departament de Treball, Afers Socials i Famílies.
6.10 Establir un horari d'informació a les persones usuàries, als seus familiars o a altres persones obligades, tasca que ha de dur a terme la persona responsable de la direcció tècnica i de la persona responsable de la higiene sanitària.
6.11 Facilitar al màxim les sortides de la persona usuària, així com les visites dels seus familiars o coneguts.
L'horari de visites ha de ser ampli, flexible i adequat a les necessitats individuals i col·lectives.
En cap cas no pot ser inferior a 10 hores diàries, llevat dels casos en què hi hagi contraindicació mèdica.
6.12 Formalitzar, amb cadascuna de les persones usuàries, el corresponent contracte assistencial establert pel Departament de Treball, Afers Socials i Famílies, que recull el contingut obligatori de les parts.
En qualsevol cas, pel que fa a les persones usuàries, les condicions del contracte assistencial prevalen sobre el contingut del reglament de règim intern del centre.
7.2 Els accessos a l'establiment i els recorreguts principals interiors han d'estar adaptats perquè els puguin utilitzar persones amb mobilitat reduïda.
7.3 Els accessos a l'interior de l'establiment, a les distintes àrees i als serveis han d'estar adequadament senyalitzats per ajudar a l'orientació de les persones usuàries i les seves famílies o visitants.
7.4 L'establiment residencial ha de disposar d'espais comuns de convivència, activitats diverses i visites, amb una superfície no inferior a 2 m2 per persona usuària, que han de ser amplis, ventilats i amb llum natural, així com espais específics per a fisioteràpia (mínim 12 m2), despatx de professionals (mínim 12 m2), i una sala de visites (mínim 10 m2).
7.5 Tots el llits han de ser adaptables a les diferents posicions anatòmiques i amb la possibilitat d'adaptar-hi baranes.
7.6 L'establiment ha de disposar com a mínim d'un bany adaptat.
Si té més de trenta-cinc places, ha d'augmentar el nombre de banys adaptats en proporció equivalent.
Els vàters i les dutxes han de tenir agafadors que permetin la incorporació de les persones residents.
7.7 Els dormitoris han d'estar numerats i identificats.
Les habitacions han de tenir ventilació i il·luminació naturals suficients i dispositius per impedir, si cal, el pas de llum.
7.8 Les habitacions han de disposar, per cada resident, d'un llit amb amplada mínima de 90 cm tant l'estructura com el matalàs, un armari individual per a cada resident que es pugui tancar amb clau, una tauleta de nit, un llum de nit i un pilot nocturn.
L'armari ha de tenir una capacitat mínima d'1,2 m 3, i tenir una distribució d'espais que permeti accedir fàcilment als articles d'ús personal i quotidià.
Per garantir el dret a la intimitat, en totes les habitacions amb més d'un llit hi ha d'haver separació entre llits mitjançant cortines.
Així mateix, el nombre llits per habitació no podrà excedir de 2.
7.9 Cada habitació i lavabo han de tenir un dispositiu d'avís d'emergència connectat amb l'àrea del personal cuidador.
7.10 La medicació ha d'estar degudament guardada en un armari o nevera quan calgui, fora de l'abast de les persones residents o visitants.
7.11 L'establiment ha de disposar d'un magatzem de roba neta perfectament diferenciat i fora dels recorreguts de la roba bruta i de les deixalles de l'establiment.
7.12 L'establiment residencial ha de prohibir fumar en tot el centre excepte en zones habilitades per als usuaris.
Aquests espais han d'estar diferenciats, de manera que quedi preservat el dret dels no fumadors.
Definició: servei de centre de dia i d'assistència a les activitats de la vida diària per a persones grans en situació de dependència.
Persones destinatàries: persones grans que necessiten organització, supervisió i assistència en el desenvolupament de les activitats de la vida diària, i que veuen completada la seva atenció en l'entorn social familiar.
Objectius: oferir un entorn adequat i adaptat a les necessitats d'atenció de les persones grans amb dependència; afavorir la recuperació i el manteniment de l'autonomia personal i social; mantenir la persona en el seu entorn personal i familiar en les millors condicions, i proporcionar suport a les famílies en l'atenció a les persones grans dependents.
L'horari del servei de centre de dia ha d'estar comprès entre les 8 i les 20 hores, com a mínim, cada dia laborable de l'any i s'han d'oferir possibilitats d'atenció durant els caps de setmana.
La utilització de places de centre de dia els caps de setmana o els dies festius, així com els torns d'atenció, han de constar en la resolució emesa pel Servei d'Atenció a Persones dels Serveis Territorials corresponent o pel Consorci de Serveis Socials de Barcelona, de forma expressa.
Aquesta resolució ha de concretar els dies i les hores d'atenció, i indicar si s'inclouen o no els festius i caps de setmana, així com els àpats que s'han d'oferir.
S'entén que la jornada completa inclou fins a 10 hores d'atenció de la persona gran dependent i la jornada parcial, fins a 5 hores seguides.
La persona usuària té dret als àpats planificats pel centre de dia durant la seva estada, i a la persona usuària de jornada completa se li ha de garantir, com a mínim, l'esmorzar, l'àpat principal (dinar) i el berenar.
A més, per prescripció mèdica s'han de subministrar els suplements alimentaris necessaris sense càrrec econòmic.
Cal facilitar l'assistència parcial i flexible, adaptada a les necessitats individuals (matí, tarda, dies alterns...).
Els serveis de centre de dia per a persones grans han d'oferir els serveis bàsics que estableix la normativa vigent i, més concretament:
b) Àpats que es facin en l'horari de centre de dia.
c) Supervisió i/o suport a la cura personal i a les activitats de la vida diària:
c.1) Supervisió i suport per a la higiene personal: mínim una dutxa a la setmana i sempre que sigui necessari.
c.2) Supervisió i suport per als àpats (manejar coberts i estris, manejar gerres i gots, tallar la carn...) y provisió del material necessari per als àpats: estris adaptats...
c.3) Administració de la medicació.
c.4) Contenció en situació de crisi.
d) Seguiment i prevenció de les alteracions de la salut.
e) Fisioteràpia (no de tractament sanitari per patologia aguda).
g) Foment dels hàbits d'autonomia personal, dels hàbits d'autoprotecció i dels hàbits de conducta.
h) Suport psicopedagògic (programa individual, desenvolupament i manteniment de les activitats de la vida diària, dinamització sociocultural, activitats de lleure).
k) Assessorament i suport per a la gestió de l'adquisició d'ajuts tècnics.
Els serveis bàsics previstos són els acreditats i han d'estar sotmesos al règim de contraprestació de preus determinats en la normativa vigent.
S'entén que són serveis opcionals tots els que no estan inclosos a l'apartat anterior, que no són necessaris per proveir els serveis bàsics i als quals la persona usuària o la seva família poden optar voluntàriament i individual perquè li siguin facilitats o no:
c) Transport per a dur a terme activitats que no formin part dels serveis bàsics.
k) Atenció domiciliària privada.
l) Altres serveis complementaris a domicili com neteja, manteniment, acompanyaments.
I, en general, tots els serveis que no estiguin inclosos a l'apartat de servei bàsics i que no siguin necessaris per a proveir-los.
La persona gran o el familiar de referència pot reclamar al Servei d'Inspecció i Registre del Departament de Treball, Afers Socials i Famílies en cas de prestació inadequada dels serveis bàsics i els opcionals.
Els criteris i les condicions són els mateixos que en l'apartat A, amb les variacions que s'indiquen:
Els apartats segon (Accés als serveis de les persones grans en situació de dependència), tercer (Drets i deures de les persones beneficiàries del servei), cinquè (Obligacions de l'entitat per a tots els serveis acreditats) i sisè (Organització funcional) són els mateixos que en l'apartat A.
Són aplicables els punts 4.1 a 4.8, i 4.9.2, 4.9.3, 4.9.4 i 4.10 de l'annex 1, apartat A.
El punt 4.9.1 que fa referència als requeriments mínims de professionals d'atenció directa queda redactat de la manera següent:
El servei de centre de dia per a persones grans dependents ha de disposar d'una ràtio de personal d'atenció directa, d'acord amb allò que disposa el Decret 182/2003, de 22 de juliol, no inferior al 0,15, i garantir l'atenció continuada durant les hores que es presta el servei.
Per prestar els serveis bàsics obligatoris és necessari disposar dels següents professionals: fisioterapeuta, persona diplomada en Infermeria i professional del grup social.
Pel que fa al personal auxiliar de gerontologia, la ràtio de presència física ha de ser d'1/10, sens perjudici que en tot moment s'ha de garantir la presència física continuada, d'acord amb allò establert al Decret 182/2003, de 22 de juliol, de regulació dels serveis d'acolliment diürn de centres de dia per a gent gran, i al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
Treballadors i treballadores socials
La dedicació de la persona responsable de la direcció tècnica i el responsable higienicosanitiari ha de ser:
Responsable de la direcció tècnica: 10 hores/setmana com a mínim.
Responsable de la higiene sanitària: 5 hores/setmana com a mínim.
Són aplicables els següents punts d'aquest annex 1, apartat A, punt setè: 7.1, 7.2, 7.3, 7.10, 7.11 i 7.12.
No són aplicables els punts 7.5, 7.7, 7.8 ni 7.9.
Els punts 7.4 i 7.6 queden modificats de la manera següent:
7.4 L'establiment ha de disposar d'espais comuns de convivència, activitats diverses i visites, amb una superfície no inferior a 3 m2 per persona usuària, que han de ser amplis, ventilats i preferentment amb llum natural, així com espais específics per a fisioteràpia (mínim 12 m2), despatx de professionals (mínim 12 m2), vestíbul i recepció, vestuaris per a les persones usuàries, vestuaris per al personal, serveis higiènics (com a mínim, un per sexe, que s'ha d'incrementar en proporció 1/10), i una sala de visites (mínim 10 m2).
7.6 L'establiment ha de disposar com a mínim d'un bany adaptat i una dutxa geriàtrica, que s'ha d'incrementar en proporció 1/30.
Si l'establiment té més de 35 places ha d'augmentar el nombre de banys adaptats en proporció equivalent.
Els vàters i les dutxes han de tenir agafadors que permetin la incorporació de les persones usuàries.
Residència per a persones amb discapacitat intel·lectual o física
Definició: servei d'acolliment residencial, amb caràcter temporal o permanent, substitutori de la llar i d'assistència integral a les activitats bàsiques de la vida diària per a persones amb discapacitat intel·lectual i/o física amb diferents necessitats de suport.
Aquest servei inclou, també, l'atenció diürna, tant en l'aspecte de l'ajustament personal com en el de la integració sociolaboral, la prevenció i promoció de la vida independent i el suport a les famílies.
Els establiments on es prestin serveis d'acolliment residencial per a persones amb discapacitat poden proveir les diferents intensitats de suport sempre que compleixin les condicions funcionals i materials requerides per a cadascun d'ells.
Persones destinatàries: les persones destinatàries del servei són les persones amb discapacitat intel·lectual o física, amb diferents necessitats de suport.
Els nivells de suport són en funció de les necessitats d'atenció de cada persona i es valoren tant aspectes relatius a les habilitats i capacitats personals, com els relatius a les alteracions físiques o als trastorns de conducta.
Objectius: facilitar un entorn substitutiu de la llar adequat i adaptat a les necessitats d'assistència al conjunt de les activitats de la vida diària, atenent les necessitats individuals de rehabilitació i terapèutiques.
Proporcionar una bona qualitat de vida a les persones usuàries i atendre totes les necessitats individuals de la persona, mitjançant els tractaments corresponents.
La residència ha de prestar els seus serveis les 24 hores del dia, cada dia de l'any, i ha de garantir sempre l'assistència mèdica i sanitària.
Els serveis d'acolliment residencial per a persones amb discapacitat física o intel·lectual han d'oferir els serveis bàsics d'acord amb la normativa vigent i, concretament:
Supervisió i suport per a la cura personal i les activitats de la vida diària:
a) Supervisió i suport per a la higiene personal (banyar-se, dutxar-se, rentar-se el cap, pentinar-se, tallar-se les ungles, afaitar-se, depilar-se) i per vestir-se, enllitar-se...
b) Supervisió i suport per als àpats (manejar coberts i estris, manejar gerres i gots, tallar la carn...) i provisió del material necessari per als àpats: estris adaptats...
c) Serveis de bugaderia i de repàs de la roba personal.
d) Administració de la medicació.
e) Contenció en situació de crisi.
Provisió de productes d'higiene personal bàsics i de tots els estris de caràcter genèric, necessaris per a la higiene personal (gel, xampú, pasta de dents, crema hidratant, maquineta d'afaitar d'un sol ús...).
Trasllat mèdic d'urgències amb acompanyament.
Foment de les relacions de convivència (interpersonals i socials) i de relació amb l'entorn.
Foment dels hàbits d'autonomia personal, d'autoprotecció i de conducta.
Suport psicopedagògic (programa individual, desenvolupament i manteniment de les activitats de la vida diària, dinamització sociocultural, activitats de lleure).
Assessorament i suport per a la gestió de l'adquisició d'ajuts tècnics.
S'entén que són serveis opcionals tots els que no estan inclosos a l'apartat anterior, que no són necessaris per proveir els serveis que es presten i als quals la persona amb discapacitat o la seva família poden optar voluntàriament i individual perquè li siguin facilitats o no:
I, en general, tots els serveis que no estan inclosos a l'apartat de serveis bàsics i que no són necessaris per a proveir aquests serveis bàsics.
Els apartats tercer (Drets i deures de les persones beneficiàries del servei) i sisè (Organització funcional) són els mateixos que en l'apartat A de l'annex 1.
Són aplicables els punts 2.1 i 2.3 de l'annex 1, apartat A.
2.2 La valoració de l'estat de necessitat al servei i a la seva tipologia correspon als serveis de valoració i orientació dels centres d'atenció a discapacitats de la zona.
Pel que fa als punts del 4.1 al 4.8 i al punt 4.9.4, s'aplica el que s'estableix al punt quart de l'annex 1, apartat A.
No s'apliquen els punts 4.9.2 i 4.9.3.
4.9.1 Ràtio de personal necessària de serveis d'acolliment residencial per a persones amb discapacitat intel·lectual o física segons la intensitat de suport.
Es considera que són personal d'atenció directa els professionals amb la titulació adient per donar atenció personal, psicològica i social, a més de la persona responsable de la direcció tècnica de l'equipament.
Així mateix, és aplicable el que s'estableix en l'annex 2 de l'Ordre BSF/127/2012, de 9 de maig, per la qual s'actualitzen el cost de referència, el mòdul social i el copagament, així com els criteris funcionals de les prestacions de la Cartera de Serveis Socials per a l'exercici 2012, sempre que es mantingui la presència de tots els grups professionals.
Es consideren personal d'atenció directa els professionals amb titulació adient per donar l'atenció personal, sanitària, psicològica i social, a més de la persona responsable de la direcció tècnica de l'equipament.
Servei residencial per a persones amb discapacitat intel·lectual
a) Suport extens (1.307 hores / persona usuària / any), amb la següent distribució de professionals: la persona responsable de la direcció tècnica, 1/60; el treballador o la treballadora social, 1/240; el personal de psicologia o pedagogia, 1/30; el personal de psiquiatria o neurologia, 1/360; el personal mèdic generalista, 1/240; el personal auxiliar i tècnic per a l'atenció personal de dia (monitors i monitores, cuidadors i cuidadores, personal auxiliar tècnic educatiu i assimilats), 1/5,5; el personal auxiliar i tècnics per a l'atenció personal de nit (monitors i monitores, cuidadors i cuidadores, personal auxiliar tècnic educatiu i assimilats), 1/20; personal d'infermeria, 1/30, i fisioterapeutes, 1/60.
b) Suport extens amb trastorn de conducta: (1.462 hores / persona usuària / any), amb la següent distribució de professionals: la persona responsable de la direcció tècnica, 1/30; el treballador o la treballadora social, 1/240; el personal de psicologia o pedagogia, 1/30; el personal de psiquiatria o neurologia, 1/120; el personal mèdic generalista, 1/300; el personal auxiliar i tècnic per a l'atenció personal de dia (monitors i monitores, cuidadors i cuidadores, personal auxiliar tècnic educatiu i assimilats), 1/5; el personal auxiliar i tècnic per a l'atenció personal de nit (monitors i monitores, cuidadors i cuidadores, personal auxiliar tècnic educatiu i assimilats), 1/15, i el personal d'infermeria, 1/30.
c) Suport generalitzat (1.307 hores / persona usuària / any), amb la següent distribució de professionals: la persona responsable de la direcció tècnica, 1/60; el treballador o la treballadora social, 1/240; el personal de psicologia o pedagogia, 1/30; el personal de psiquiatria o neurologia, 1/360; el personal mèdic generalista, 1/240; el personal auxiliar i tècnic per a l'atenció personal de dia (monitors i monitores, cuidadors i cuidadores, personal auxiliar tècnic educatiu i assimilats), 1/5,5; el personal auxiliar i tècnic per a l'atenció personal de nit (monitors i monitores, cuidadors i cuidadores, personal auxiliar tècnic educatiu i assimilats), 1/20; personal d'infermeria, 1/30, i fisioterapeutes, 1/60.
d) Suport generalitzat per a persones amb problemes de salut o de salut mentals afegits (1.514 hores / persona usuària / any), amb la següent distribució de professionals: la persona responsable de la direcció tècnica, 1/60; el treballador o la treballadora social, 1/240; el personal de psicologia o pedagogia, 1/30; el personal de psiquiatria o neurologia, 1/120; el personal mèdic generalista, 1/240; el personal auxiliar i tècnic per a l'atenció personal de dia (monitors i monitores, cuidadors i cuidadores, el personal auxiliar tècnic educatiu i assimilats), 1/4,5; el personal auxiliar i tècnic per a l'atenció personal de nit (monitors i monitores, cuidadors i cuidadores, personal auxiliar tècnic educatius i assimilats), 1/20, i personal d'infermeria, 1/30.
En aquest cas, la seva dedicació s'ha de computar de manera conjunta, als efectes de la dedicació prevista a l'article 20.10 del Decret 284/1996, de 23 de juliol, de regulació del Sistema Català de Serveis Social.
Servei residencial per a persones amb discapacitat física
S'ha de disposar d'una atenció global, mínima, de personal d'atenció directa, de:
a) Suport extens (1.170 hores / persona usuària / any), amb la següent distribució de professionals: la persona responsable de la direcció tècnica, 1/60; el treballador o la treballadora social, 1/120; fisioterapeutes, 1/60; personal de neurologia o psiquiatria, 1/480; el personal mèdic generalista, 1/240; el personal d'infermeria, 1/60; el personal auxiliar i tècnic per a l'atenció personal de dia (monitors i monitores, cuidadors i cuidadores, personal auxiliar tècnic educatiu i assimilats), 1/5, i el personal auxiliar i tècnic per a l'atenció personal de nit (monitors i monitores, cuidadors i cuidadores, personal auxiliar tècnic educatiu i assimilats), 1/30.
b) Suport generalitzat (1.496 hores / persona usuària / any), amb la següent distribució de professionals: la persona responsable de la direcció tècnica, 1/60; el treballador o la treballadora social, 1/120); fisioterapeutes, 1/60); el personal de psiquiatria i neurologia, 1/240; el personal mèdic generalista, 1/240; el personal d'infermeria, 1/30; el personal auxiliar i tècnic per a l'atenció personal de dia (monitors i monitores, cuidadors i cuidadores, personal auxiliar tècnic educatiu i assimilats), 1/5, i el personal auxiliar i tècnic per a l'atenció personal de nit (monitors i monitores, cuidadors i cuidadores, personal auxiliar tècnic educatiu i assimilats), 1/15.
En aquest cas, la seva dedicació s'ha de computar de manera conjunta, als efectes de la dedicació prevista a l'article 20.10 del Decret 284/1996, de 23 de juliol, de regulació del Sistema Català de Serveis Socials.
Per oferir els serveis generals (bugaderia, cuina, neteja, manteniment, administració i direcció), l'establiment ha de disposar del personal i dels protocols necessaris, d'acord amb la normativa vigent.
A aquests efectes, la persona responsable de la direcció tècnica i la persona responsable de la higiene sanitària de l'establiment residencial han de garantir el compliment de la normativa.
Pel que fa al servei d'acolliment residencial, l'establiment ha de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, i les condicions funcionals establertes al Decret 318/2006, de 25 de juliol, dels serveis d'acolliment residencial per a persones amb discapacitat, així com les que es promulguin durant la seva execució.
S'aplica tot el que s'estableix al punt cinquè de l'annex 1, apartat A.
7.1 L'establiment i els serveis han de complir la normativa vigent en matèria d'edificació, instal·lacions i seguretat.
7.2 Les condicions materials establertes en el Decret 318/2006 només són exigibles als establiments registrats amb posterioritat a l'entrada en vigor d'aquest Decret, excepte els punts següents, que són aplicables a tots els equipaments:
7.4 El nombre de llits per habitació no pot excedir de 2.
7.5 En el cas d'establiments residencials per a persones amb discapacitat física, tots els banys han de ser adaptats i, en cas de persones amb discapacitat intel·lectual, hi ha d'haver un bany adaptat (lavabo, vàter i dutxa) per cada quatre persones usuàries o fracció.
7.6 La medicació ha d'estar degudament guardada en un armari o, quan calgui, a la nevera, fora de l'abast de les persones residents o visitants.
Llar residència per a persones amb discapacitat intel·lectual o discapacitat física
Definició: servei d'acolliment residencial, amb caràcter temporal o permanent, substitutori de la llar i d'assistència a les activitats bàsiques de la vida diària destinat a persones amb discapacitat intel·lectual o física que necessiten diferents tipus de suport.
Persones destinatàries: les persones destinatàries del servei són persones amb discapacitat intel·lectual o física, que necessiten diferents tipus de suport i un servei substitutori de la llar.
Els nivells de suport varien en funció de les necessitats d'atenció de cada persona i es valoren tant aspectes d'habilitats i capacitats personals com els relatius a les alteracions físiques o als trastorns de conducta.
a) Facilitar un entorn substitutiu de la llar adequat i adaptat a les necessitats d'assistència al conjunt de les activitats de la vida diària, atenent les necessitats individuals de rehabilitació i terapèutiques.
b) Proporcionar una bona qualitat de vida a les persones usuàries i atendre totes les seves necessitats individuals, mitjançant els tractaments corresponents.
c) Afavorir el manteniment o la recuperació del màxim grau d'autonomia personal i social.
El servei de llar residència s'ha de prestar de dilluns a divendres de les 17 hores a les 9 hores del dia següent i les 24 hores els dies festius, caps de setmana, vacances i en cas de malaltia.
Els serveis d'acolliment en llar residència per a persones amb discapacitat han d'oferir els serveis bàsics que estableix la normativa vigent i, més concretament:
c) Manutenció (esmorzar, berenar i sopar en horari ordinari i tots els àpats quan l'atenció és de 24 hores).
En cas de malaltia, la persona usuària no ha d'abonar el dinar al servei diürn i l'ha de pagar la llar residència.
d.1) Supervisió i suport per a la higiene personal (banyar-se, dutxar-se, rentar-se el cap, pentinar-se, tallar-se les ungles, afaitar-se, depilar-se) i a vestir-se, enllitar-se...
e) Provisió de productes d'higiene personal bàsics i de tots els estris de caràcter genèric, necessaris per a la higiene personal (gel, xampú, pasta de dents, crema hidratant, maquineta d'afaitar d'un sol ús).
f) Servei garantit els dies festius i en períodes de vacances, així com l'atenció en supòsit de malaltia.
h) Trasllat mèdic d'urgències amb acompanyament en horari de la llar residència.
i) Foment de les relacions de convivència (interpersonals i socials) i de la relació amb l'entorn.
j) Foment dels hàbits d'autonomia personal, d'autoprotecció i de conducta.
k) Suport psicopedagògic (programa individual, desenvolupament i manteniment de les activitats de la vida diària, dinamització sociocultural, activitats de lleure).
n) Assessorament i suport per a la gestió de l'adquisició d'ajuts tècnics.
S'entén que són serveis opcionals tots els que no estan inclosos a l'apartat anterior, que no són necessaris per a proveir els serveis que es presten i als quals la persona amb discapacitat o la seva família poden optar voluntàriament i individual perquè li siguin facilitats o no:
Productes personals com: les ulleres, la roba i la màquina d'afaitar, etc.
L'àpat: en cas de malaltia, la persona usuària no ha d'abonar el dinar al servei diürn i l'ha de pagar a la llar residència.
I, en general, tots els serveis que no estiguin inclosos a l'apartat de serveis bàsics i que no siguin necessaris per a proveir aquests serveis bàsics.
Els criteris i les condicions són els mateixos de l'apartat A d'aquest annex, amb les variacions que s'indiquen:
Els apartats segon (Accés al servei), tercer (Drets i deures de les persones beneficiaries del servei), cinquè (Obligacions de l'entitat per a tots els serveis acreditats), sisè (Organització funcional) i setè (Edificis i Instal·lacions) són els mateixos de l'annex 2, apartat A.
S'apliquen els punts del 4.1 a 4.8, així com el 4.9.2, el 4.9.3 i el 4.10 del punt quart de l'annex 1, apartat A.
El punt 4.9.1 queda redactat de la manera següent:
4.9.1 Requeriments mínims de professionals per als serveis de llar residència per a persones amb discapacitat intel·lectual o física necessaris segons la intensitat de suport.
Es consideren personal d'atenció directa els professional amb titulació adient per donar l'atenció personal, sanitària, psicològica i social, a més de la persona responsable de la direcció tècnica de l'equipament.
En recursos en els quals s'atengui exclusivament persones amb suport intermitent, la jornada nocturna pot ser atesa amb servei de teleassistència.
Així mateix és aplicable el que s'estableix en l'annex 2 de l'Ordre BSF/127/2012, de 9 de maig, per la qual s'actualitzen el cost de referència, el mòdul social i el copagament, així com els criteris funcionals de les prestacions de la Cartera de Serveis Socials.
Servei de llar residència per a persones amb discapacitat intel·lectual
S'ha de disposar d'una atenció global, mínima, de personal d'atenció directa per a la provisió del:
Suport intermitent de 292 hores / persona usuària / any;
Suport limitat de 912 hores / persona usuària / any;
Suport limitat, quan a més requereixin atenció especial per problemes de salut mental, comportament o envelliment, o suport extens, de 963 hores / persona usuària / any;
Suport extens amb trastorn de conducta, de 1.079 hores / persona usuària / any;
Suport generalitzat, de 977 hores / persona usuària / any;
Servei de llar residència per a persones amb discapacitat física.
S'ha de disposar d'una atenció global, mínima, de personal d'atenció directa per a la provisió del suport intermitent de 430 hores / persona usuària / any;
Suport limitat de 1.032 hores / persona usuària / any.
Definició: servei adreçat a facilitar a les persones destinatàries una atenció diürna de tipus rehabilitador per tal que puguin assolir, dins les possibilitats de cada persona usuària i a través d'un pla d'atenció individual, la integració social i laboral.
L'horari de prestació del servei és els dies laborables, de dilluns a divendres de 9 h a 17 h.
El mes d'agost no es presta servei ordinàriament.
Persones destinatàries: les persones destinatàries del Servei de Teràpia Ocupacional (STO) són persones amb discapacitat intel·lectual i/o física majors de 16 anys, i que han acabat el corresponent període de formació, el grau de discapacitat de les quals és igual o superior al 65%, segons la valoració feta per l'Equip de Valoració i Orientació (EVO) de referència, mitjançant l'aplicació de les taules publicades al Reial decret 1871/1999, de 23 de desembre, i que, de forma temporal o definitiva, no tenen capacitat productiva.
El Servei Ocupacional d'Inserció (SOI) es configura com un servei propi dels serveis dels centres ocupacionals, destinat a persones amb discapacitat majors de 16 anys que han acabat el període de formació escolar, tenen capacitat productiva adequada per integrar-se en un centre especial de treball, però no es troben integrades laboralment en aquest tipus d'empresa; i, també, està destinat a les persones amb discapacitat que reuneixen els requisits establerts a l'article 3 del Decret 279/1987, de 27 d'agost, pel qual es regulen els centres ocupacionals per a persones amb discapacitat, i l'Ordre de 28 de juliol de 1992, de desplegament del Decret esmentat.
Objectius: l'objectiu del servei és assolir, dins les possibilitats de cada persona usuària, i a través d'un Pla d'atenció individual, la seva integració social i laboral, facilitant el pas, sempre que sigui possible, cap a fórmules més integradores a la comunitat.
Els centres ocupacionals, en les seves modalitats de servei, han d'estar organitzats per atendre les funcions d'ajustament personal i social, que consisteixen en el conjunt d'activitats dirigides a la persona usuària que, amb participació directa d'aquest, tenen per objecte una rehabilitació estructural de la persona i una millora de la relació amb el seu entorn cívic.
Pel que fa a les activitats pròpiament ocupacionals, el servei de teràpia ocupacional s'ha d'encarregar d'assumir funcions d'activitat terapèutica: tasques que evitin les ocupacions rutinàries o estèrils, per tal que la persona usuària pugui adonar-se de l'assoliment d'un resultat material i satisfactori.
Respecte a les activitats prelaborals, el Servei Ocupacional d'Inserció inclou totes les tasques destinades a afavorir l'adquisició o el manteniment d'hàbits laborals i coneixements professionals que puguin facilitar la futura integració en l'àmbit laboral de la persona usuària.
D'acord amb el que s'estableix a l'article 13 del Decret 279/1987, de 27 d'agost, pel qual es regulen els centres ocupacionals per a persones amb discapacitat, quan, a conseqüència de tasques d'ocupació terapèutica habilitadores de les persones usuàries en l'assoliment de tècniques productives previstes als programes individuals de rehabilitació, s'obtinguin productes susceptibles de venda o transacció econòmica, el seu fruit ha de revertir, amb descompte previ del cost dels materials emprats, a gratificar les persones usuàries per tal que puguin gaudir del resultat del seu esforç.
S'ha d'establir un pla d'atenció individual per a cada persona usuària atesa, preparat pel personal tècnic del Servei de Teràpia Ocupacional i supervisat pel Centre d'Atenció als Discapacitats (CAD) de la zona.
El pla d'atenció individual s'ha de revisar bianualment.
L'apartat tercer (Drets i deures de les persones beneficiaries del servei) és el mateix que en l'annex 1, apartat A, amb les adaptacions que escaigui pel fet de tractar-se d'un recurs diürna.
S'han d'aplicar els punts 2.1 i 2.3 de l'annex 1, apartat A.
2.2 La valoració de l'estat de necessitat al seu servei i a la seva tipologia correspon als serveis de valoració i orientació dels centres d'atenció a discapacitats de la zona.
Recursos humans per a la prestació del servei acreditat
S'apliquen els punts 4.1 a 4.8 de l'apartat A de l'annex 1; la resta queden redactats de la manera següent:
4.9 Requeriments mínims obligatoris de personal d'atenció directa en serveis de teràpia ocupacional (STO), serveis de teràpia ocupacional auxiliar (STOA) i serveis ocupacionals d'inserció (SOI).
Es consideren personal d'atenció directa els professionals amb la titulació adient per donar atenció personal, psicològica i social, a més de la persona responsable de la direcció tècnica de l'equipament.
La ràtio mínima de personal d'atenció directa per assolir el model funcional ha de ser la que s'estableix el Decret, 142/2010, d'11 d'octubre, pel qual s'aprova la Cartera de Serveis Socials 2010-2011.
En qualsevol cas, s'han de garantir les ràtios de personal durant totes les hores de prestació del servei.
Personal de psicologia o pedagogia: 1 a jornada completa per cada 40 persones usuàries (l'atenció d'un d'aquests professionals s'ha de mantenir també quan el centre no arribi al nombre de persones usuàries esmentat, si bé en jornada proporcional a les hores globals d'estada de les persones usuàries; per sobre de les 40 persones usuàries, s'ha d'incrementar proporcionalment la presència dels professionals tècnics esmentats).
Treballador o treballadora social: 1 per cada 80 persones usuàries (l'atenció d'aquest professional s'ha de mantenir també quan el centre no arribi al nombre de persones usuàries esmentat, si bé en jornada proporcional a les hores globals d'estada de les persones usuàries; per sobre de les 80 persones usuàries, se n'ha d'incrementar proporcionalment la presència).
Servei de teràpia ocupacional amb auxiliar:
Personal auxiliar de monitor (quan el servei de teràpia ocupacional atengui persones amb discapacitats greus, amb el grau que es determini segons el barem establert, s'ha d'incrementar el personal en una persona auxiliar de monitor per cada 8 persones ateses en les condicions esmentades) o fracció present físicament.
Personal de psicologia o pedagogia: 1 a jornada completa per cada 40 persones usuàries (l'atenció d'un d'aquests professionals s'ha de mantenir també quan el centre no arribi al nombre d'usuaris esmentat, si bé en jornada proporcional a les hores globals d'estada de les persones usuàries; per sobre de les 40 persones usuàries, s'ha d'incrementar proporcionalment la presència del personal tècnic esmentat.
Treballador o treballadora social: 1 per cada 80 persones usuàries (l'atenció d'aquest professional s'ha de mantenir també quan el centre no arribi al nombre d'usuaris esmentat, si bé en jornada proporcional a les hores globals d'estada de les persones usuàries; per sobre de les 80 persones usuàries, se n'ha d'incrementar proporcionalment la presència).
Servei de teràpia ocupacional d'inserció:
Monitors i monitores especialitzats, terapeutes ocupacionals o educadors i educadores especialitzats: 1 en presència física per fins a 14 persones usuàries durant la prestació del servei.
La dedicació d'aquest professional s'ha d'incrementar proporcionalment per cada fracció corresponent a tres persones usuàries més.
Personal de psicologia o pedagogia: 1 a jornada completa per cada 100 persones usuàries (quan el servei abasti més o menys persones cal ajustar proporcionalment la dedicació d'aquest tipus de professional);
Treballador o treballadora social: 1 a jornada completa per cada 100 persones usuàries (quan el servei abasti més o menys persones cal ajustar proporcionalment la dedicació d'aquest tipus de professional);
Així mateix s'ha d'aplicar el que s'estableix en l'annex 2 de l'Ordre BSF/127/2012, de 9 de maig, per la qual s'actualitzen el cost de referència, el mòdul social i el copagament, així com els criteris funcionals de les prestacions de la Cartera de Serveis Socials per a l'exercici 2012.
Els serveis ocupacionals d'atenció diürna no estan subjectes a copagament.
L'entitat també ha de disposar del personal necessari per a les tasques de serveis generals i, si escau, per oferir l'àpat i garantir el suport a l'alimentació.
4.10 El centre ocupacional ha de comptar amb una persona responsable de la direcció tècnica.
La persona responsable de la direcció tècnica ha de ser un professional amb titulació universitària, preferentment en l'àmbit de les ciències socials i de la salut, sens perjudici del que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
La persona responsable de la direcció tècnica de l'establiment ha de vetllar pel respecte dels drets de les persones usuàries, reconeguts a la legislació, així com dels drets i deures de les persones usuàries descrits en l'apartat tercer de l'annex 1.
Per oferir els serveis generals, l'establiment ha de disposar del personal necessari.
La ràtio mínima de personal administratiu i de personal de manteniment ha de ser de 40 h / 100 persones usuàries o proporció equivalent, d'acord amb el que s'estableix en el Decret 279/87, de centres ocupacionals.
Pel que fa al servei de teràpia ocupacional i servei ocupacional d'inserció, l'establiment ha de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, i les condicions funcionals i materials establertes al Decret 279/1987, de 27 d'agost, pel qual es regulen els centres ocupacionals per a persones amb discapacitats i l'Ordre de 28 de juliol de 1992, de desplegament del Decret esmentat, així com el Decret 336/1995, de 28 de desembre, pel qual es regula el Servei Ocupacional d'Inserció en els centres ocupacionals per a persones amb disminució.
Pel que fa a aquest punt s'aplica el que s'estableix a l'annex 1, apartat A.
Pel que fa a aquest punt s'aplica el que s'estableix a l'annex 1, apartat A, excepte el punt 6.6, que queda redactat així:
6.6 Per a cada persona usuària s'ha de confeccionar un Programa individual de rehabilitació, ajustat a les necessitats globals de la persona, explicitat en un dossier en el qual s'han de registrar els informes, les avaluacions i el programa.
En la resta de punts de l'apartat sisè cal fer les adaptacions necessàries, tenint en compte les especificitats del servei (no és necessària la figura del responsable higienicosanitari i no es presten determinats serveis, com podria ser el de podologia).
7.1 L'establiment i/o els serveis han de complir la normativa vigent en matèria d'edificació, instal·lacions i seguretat.
7.2 L'establiment i/o els serveis han de complir les normes sobre l'accessibilitat i la supressió de barreres arquitectòniques aplicables als edificis d'ús públic.
Els accessos a l'establiment i els recorreguts principals interiors han d'estar adaptats a la utilització per part de persones amb mobilitat reduïda.
7.3 L'establiment i/o els serveis han de disposar d'una superfície útil en l'àrea de teràpia ocupacional de 4 metres quadrats per persona atesa, d'acord amb l'Ordre de 28 de juliol de 1992, de desplegament del Decret 279/1987, de 27 d'agost, pel qual es regulen els centres ocupacionals per a persones amb disminució.
7.4 La medicació ha d'estar degudament guardada en un armari o, quan calgui, a la nevera, fora de l'abast de les persones residents o visitants.
Apartat A. Servei de llar residència per a persones amb problemàtica social derivada de malaltia mental.
Definició: servei d'acolliment residencial, amb caràcter temporal o permanent, adreçat a persones amb malaltia mental de llarga evolució i problemàtica social de caràcter temporal o permanent, substitutoris de la llar i d'assistència integral a les activitats de la vida diària.
Persones destinatàries: persones amb problemàtica social derivada de malaltia mental, de menys de 65 anys en el moment d'accés al servei, que tenen residència a Catalunya, en les condicions establertes en la normativa vigent, que poden dur a terme les activitats de la vida diària, però amb supervisió externa i que requereixen acolliment amb caràcter temporal o permanent.
Objectius: facilitar un entorn substitutiu de la llar adequat i adaptat a les necessitats d'assistència de la persona que permeti potenciar la seva autonomia personal i social, i afavorir la seva integració a la vida comunitària.
La llar residència ha de prestar els seus serveis les 24 hores del dia, cada dia de l'any.
Aquests serveis han d'estar sempre oberts.
En tot cas, les llars residència poden establir un horari de permanència nocturna, com també un registre d'entrades i sortides, el funcionament del qual s'ha d'especificar en el reglament de règim intern.
Els serveis han d'ajustar les seves característiques i funcionament al tipus de persones usuàries i complir les condicions funcionals i materials determinades a l'Ordre de 20 d'abril de 1998, per la qual s'estableix el Programa d'ajuts per a l'accés als habitatges amb serveis comuns per a persones amb disminució derivada de malaltia mental i al Decret 142/2010, d'11 d'octubre, pel qual s'aprova la Cartera de Serveis Socials per al període 2010-2011.
Els serveis d'acolliment en llar residència han d'oferir els serveis bàsics que estableix la normativa vigent i, més concretament:
d) Suport personal (assessorament, supervisió i suport en tasques externes de la vida diària).
e) Atenció a la salut i la seguretat de la llar.
g) Foment dels hàbits d'autonomia personal, d'autoprotecció i de conducta.
S'entén que són serveis opcionals tots els que poden oferir les entitats i no estan inclosos a l'apartat anterior, que no són necessaris per proveir els serveis que es presten i als quals la persona usuària o la seva família poden optar voluntàriament i individual perquè li siguin facilitats o no.
Els criteris i les condicions són els mateixos que en l'apartat A, de l'annex 1, amb les variacions que s'indiquen a continuació:
Els apartats tercer (Drets i deures de les persones beneficiaries del servei) i sisè (Organització funcional) són els mateixos que en l'apartat A de l'annex 1.
L'accés de les persones usuàries dels habitatges amb serveis comuns per a persones amb disminució derivada de malaltia mental, en les seves dues modalitats de llars amb serveis de suport i de llars residència, s'ha de produir d'acord amb els criteris establerts en la legislació vigent en matèria de serveis socials i el Protocol de derivació i accés vigent.
El Servei de Coordinació Territorial dels Serveis Territorials de Terres del Ebre i els respectius Serveis d'Atenció a les Persones de la resta de Serveis Territorials del Departament de Treball, Afers Socials i Famílies són els que, a partir de la derivació del Centre de Salut Mental d'Adults (CSMA), han d'orientar la derivació de la persona al recurs més adient.
A aquest efecte s'ha d'emetre la corresponent resolució en el marc de la Llei 39/2006, de 14 de desembre, de promoció de l'autonomia personal i atenció a les persones en situació de dependència.
b) Tenir menys de 65 anys en el moment de l'accés al servei.
c) Tenir residència a Catalunya, en les condicions establertes en la normativa vigent.
d) Poder desenvolupar les activitats de la vida diària només amb suport extern i poder viure en règim obert.
f) Tenir un grau de discapacitat igual o superior al 33% per malaltia mental.
g) Tenir la valoració de la dependència.
h) No requerir atenció sanitària continuada.
En el cas excepcional que l'entitat no consideri adient la proposta de derivació per a ingrés, pot presentar al·legacions davant de l'òrgan competent que, en última instància, ha de resoldre l'ingrés.
Pel que fa als recursos humans, s'apliquen els punts del 4.1 a 4.8 de l'annex 1, apartat A. La resta de punts queden redactats de la manera següent:
4.9 Requeriments mínims de professionals per als serveis d'acolliment en llar residencia
La ràtio mínima de personal d'atenció directa per assolir el model funcional ha de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, a l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental i al Decret 142/2010, d'11 d'octubre de la Cartera de Serveis Socials.
Es consideren personal d'atenció directa els professionals amb titulació adient per donar l'atenció personal, psicològica i social, a més de la persona responsable de la direcció assistencial de l'equipament.
Per a la prestació dels serveis, l'entitat ha d'emprar els mitjans personals necessaris per cobrir l'horari i els objectius que s'estableixen en aquest plec de prescripcions tècniques, garantint l'atenció dels residents de manera continuada les 24 hores del dia de cada dia de l'any.
En horari diürn, el personal d'atenció directa present, inclosa la persona responsable de la direcció assistencial del servei, en cap cas no pot ser inferior a 1 persona per cada 15 persones usuàries o fracció.
En cas de llars amb menys de 15 persones usuàries hi ha d'haver una altra persona localitzable telefònicament.
En horari nocturn, el personal d'atenció directa present pot ser d'1 sola persona per cada 15 persones usuàries o fracció.
Excepcionalment, quan la llar comparteixi l'equipament amb un altre establiment o servei que pugui donar un suport presencial en cas d'emergència, la ràtio d'atenció directa present podrà ser d'1 sola persona per cada 30 persones usuàries.
El servei de llar residència per a persones amb discapacitat derivada de malaltia mental ha de comptar amb una persona responsable de la direcció i funcionament del servei, tal com estableix l'article 20.1 del Decret 284/1996, de 23 de juliol.
L'atenció sanitària a les persones usuàries no és competència del servei i, quan sigui necessària, s'ha de proporcionar mitjançant els recursos comunitaris externs disponibles a aquest efecte en la respectiva àrea bàsica de salut o pels professionals liberals o centres sanitaris que hagi designat la persona usuària.
El servei de llar residència ha de disposar d'un psiquiatre de referència que garanteixi l'organització sanitària correcta i pugui intervenir eventualment en cas de situacions de crisi imprevistes i sempre com a mesura provisional, prèvia al trasllat a un centre de tipologia sanitària.
El servei de llar residència ha de disposar d'un treballador o una treballadora social o un educador o educadora social que abordi els problemes socials de les persones residents, en aquells temes relacionats amb el funcionament del mateix servei, i també en els que puguin sorgir en l'entorn comunitari on s'ubiqui.
4.10 Persona responsable de la direcció assistencial
Els habitatges amb serveis comuns per a persones amb discapacitat derivada de malaltia mental han de comptar amb una persona responsable de la direcció i funcionament del servei, tal com estableix l'article 20.1 del Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
La persona responsable de la direcció assistencial ha de tenir titulació en Psicologia, preferentment en l'especialitat de Psicologia Clínica, i ha de tenir experiència provada en el camp de l'atenció a les persones amb malalties mentals.
La persona responsable de la direcció assistencial, pel que fa a les llars residència, és el màxim responsable del funcionament, la planificació, direcció i supervisió de tots els serveis i activitats de la llar residència.
La seva absència física ha d'estar coberta, en tot moment, per la persona en qui delegui.
La persona responsable de la direcció assistencial ha d'establir els circuits adients per a la coordinació entre els diferents nivells i serveis assistencials, i facilitar la utilització adequada, la idoneïtat i la continuïtat assistencial de cada tipus de servei.
La persona responsable de la direcció assistencial de l'establiment ha de vetllar pel respecte dels drets de les persones usuàries, reconeguts a la legislació, així com dels drets i deures de les persones usuàries descrits en la clàusula cinquena d'aquest plec.
La persona responsable de la direcció tècnica assistencial de l'establiment ha d'exercir la guarda de fet, d'acord amb el que estableix l'article 7.3 del Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
La persona responsable de la direcció assistencial també ha de:
a) Vetllar pel compliment de tots els requisits establerts a la normativa vigent.
b) Elaborar el programa individual de reinserció social o laboral, i avaluar-lo i actualitzar-lo periòdicament, procurant que es porti a terme amb els recursos propis o comunitaris de caràcter laboral, social, formatiu o sanitari que siguin necessaris segons el cas.
c) Coordinar-se amb la xarxa pública de salut mental a fi de garantir que la persona usuària rebi l'atenció psiquiàtrica.
d) Coordinar-se amb la xarxa pública de serveis socials a fi de garantir l'accés de les persones usuàries als recursos socials comunitaris.
e) Procurar la integració de l'habitatge i de les persones que en són usuàries, en el seu entorn, en especial en aquelles situacions en què per les característiques d'aquestes persones es puguin produir situacions de conflicte o rebuig.
f) Garantir durant les 24 hores del dia, cada dia de l'any, una atenció integral de qualitat, amb confort i seguretat, per a totes les persones usuàries.
g) Vetllar per la prestació correcta del servei, el compliment del reglament de règim intern, les obligacions de les persones usuàries i el respecte als seus drets i la lliure voluntat d'ingrés o de permanència a l'establiment.
h) Vetllar perquè a la llar residència no es consumeixi cap tipus de droga o beguda alcohòlica i perquè es compleixi la prohibició absoluta de portar o guardar armes, navalles, tisores o estris equivalents.
i) Vigilar que la persona usuària tingui cura de si mateix, en especial en tot allò que fa referència a la seva malaltia i al seguiment del tractament que li hagi prescrit el seu psiquiatre.
j) Vigilar el comportament de la persona usuària, en especial en aquells aspectes relacionats amb la seva malaltia, a fi de detectar com més aviat millor una possible reagudització que exigeixi una atenció psiquiàtrica en un centre de caràcter sanitari.
k) Vigilar la higiene de la persona usuària i de l'habitatge en general, tenint especial cura d'evitar que a les habitacions de les persones usuàries no s'acumulin materials, deixalles o estris, fora de l'ús personal.
l) Garantir la fiabilitat de les dades que sol·liciti el Departament de Treball, Afers Socials i Famílies.
n) Confeccionar i aplicar trimestralment un programa d'activitats d'integració social i oci per a les persones usuàries, i procurar que estigui a l'abast de la majoria, amb excepció d'aquells casos en què aquestes activitats s'efectuïn en una entitat de la xarxa pública de serveis socials o sanitaris.
o) Planificar, programar i fer el seguiment de les activitats diàries, en el centre i a la comunitat.
p) Informar les famílies de tots els temes que els resultin d'interès.
q) Definir els objectius particulars del personal i mantenir periòdicament reunions amb el personal de l'equip multiprofessional.
r) Detectar les necessitats de formació del personal i promoure la formació continuada i el reciclatge de tot el personal que presta serveis a l'establiment, i facilitar l'accés a la formació.
s) Participar en l'avaluació i la gestió del centre.
t) Elaborar una memòria de les dades bàsiques d'activitat anuals, la valoració del grau de qualitat dels serveis i el grau de satisfacció de les persones usuàries.
u) Donar resposta escrita a les queixes o als suggeriments que presentin per escrit les persones usuàries o les seves famílies.
Per oferir els serveis generals (bugaderia, cuina, neteja, manteniment, administració i direcció) l'establiment haurà de disposar del personal d'atenció indirecta i dels protocols necessaris, d'acord amb la normativa vigent.
Els serveis de neteja, bugaderia i cuina, administració, direcció i manteniment, s'han de proveir amb personal que no presti serveis d'atenció directa, llevat que es consideri una activitat terapèutica per a les persones usuàries del servei.
Els establiments en els quals es presti el servei d'habitatges amb serveis comuns (llars residència o llars amb suport) han de complir les condicions funcionals establertes al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, a més han de complir les condicions funcionals específiques previstes a l'annex 1, l'apartat A, de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental, i al Decret 142/2010, d'11 d'octubre, pel qual s'aprova la Cartera de Serveis Socials per al període 2010-2011.
Així mateix han de complir les condicions materials mínimes establertes, l'Ordre de 15 de juliol de 1987, de desplegament de les normes d'autorització administrativa de serveis socials, al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, i a més ha de complir les condicions funcionals específiques previstes a l'annex 1, l'apartat B, de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental.
L'entitat està obligada a complir les mateixes obligacions que s'inclouen a l'annex 1, excepte els punts 5.2 i 5.19, que queden redactats tal com segueix:
5.19 El centre ha de formalitzar amb cadascuna de les persones usuàries el contracte assistencial corresponent que reculli les obligacions de les parts.
El contingut del contracte ha de ser, com a mínim, el que determina l'article 18.7 del Decret 284/1996, de 23 de juliol modificat pel Decret 176/2000 de 15 de maig.
En el contracte assistencial amb la persona usuària hi ha de constar el consentiment informat per part seva o del seu representant legal a ser traslladada a un centre sanitari o sociosanitari en cas de patir una reagudització de la seva malaltia o en cas de necessitar contenció psiquiàtrica o suport a les activitats de la vida diària, així com el compromís de tenir cura de la seva pròpia salut, en especial en allò que fa referència al seguiment del tractament farmacològic que li hagi prescrit el seu psiquiatre.
Són aplicables els apartats 6.5, 6.6, 6.7, 6.8, 6.9, 6.10, 6.11 i 6.12 de l'annex 1, apartat A.
6.1 L'establiment en el qual es presti el servei d'habitatges amb serveis comuns ha de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, a més ha de complir les condicions funcionals específiques que preveu l'annex 1, apartat A, de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental i al Decret 142/2010, d'11 d'octubre, pel qual s'aprova la Cartera de Serveis Socials per al període 2010-2011.
6.2 Els serveis acreditats han de disposar d'un reglament de règim intern amb el contingut mínim que estableix l'article 18.3.b) del Decret 284/1996, de 23 de juliol, modificat pel Decret 176/2000, de 15 de maig, i l'annex 1 de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental, elaborat amb la participació de les persones usuàries, dels seus representants i dels professionals que intervenen en les activitats, una còpia del qual s'ha de lliurar a les persones usuàries en el moment que ingressin, i que, a més, s'ha d'exposar en un lloc ben visible de l'establiment.
6.3 Els serveis acreditats han de disposar dels protocols i registres, degudament documentats i permanentment actualitzats, establerts en l'annex 1 de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental.
6.4 El centre ha de disposar d'un expedient assistencial, d'acord amb el que s'estableix en l'annex 1 de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental, per a cada persona usuària, permanentment actualitzat i que, en el moment de l'ingrés, ha d'incloure com a mínim:
Nom i adreça de la família o del representant legal en cas que la persona usuària estigui incapacitada.
Certificat mèdic d'un dels psiquiatres de la xarxa pública sanitària en què consti la modalitat del servei més adequada al perfil de la persona usuària i certificat que acrediti que no requereix atenció sanitària continuada i que pot desenvolupar les activitats de la vida diària només amb supervisió externa.
Objectius d'atenció a la persona resident, amb un programa individualitzat adreçat al suport i manteniment dels aspectes destacats en la valoració del seu estat de salut i de la seva autonomia.
Nom i adreça professional del psiquiatre responsable del control psiquiàtric de la persona usuària i del centre d'aguts de referència, així com calendari de visites al personal de psiquiatria o altres facultatius que n'hagin d'efectuar el seguiment.
Informe mèdic complet de la persona fet durant els tres mesos anteriors a l'ingrés, com a màxim (a excepció dels casos urgents), en el qual figurin: malalties actives, al·lèrgies i contraindicacions, atencions sanitàries o d'infermeria, dieta i pautes d'alimentació, tractament farmacològic i altres prescripcions terapèutiques.
Constància dels familiars que han intervingut en l'ingrés, si escau, així com comunicació al jutjat o Ministeri Fiscal efectuada per la persona que exerceix la guarda de fet.
Còpia de la resolució del grau de discapacitat de la persona usuària.
Informes de seguiment de la persona resident.
Registre d'incidències i amonestacions per incompliment de les normes de règim intern.
7.2 Les llars residència han de disposar d'espais d'activitat i convivència diferenciats per cada 30 persones usuàries, amb una ràtio de superfície mínima total de 3 m2 per persona.
7.4 Pel que fa als dormitoris, en els nous centres que s'incorporin a la xarxa el nombre de llits per habitació no pot ser superior a dos.
7.5 La medicació ha d'estar degudament guardada en un armari o, quan calgui, a la nevera, fora de l'abast de les persones residents o visitants.
Servei de llar amb suport per a persones amb problemàtica social derivada de malaltia mental
Definició: servei d'acolliment residencial, amb caràcter temporal o permanent, per a persones amb malaltia mental de llarga evolució i problemàtica social que es desenvolupen en l'estructura física d'un habitatge ordinari que constitueix el domicili habitual de les persones que l'habiten quan les seves circumstàncies personals, socials i familiars ho facin aconsellable.
Persones destinatàries: persones amb problemàtica social derivada de malaltia mental, de menys de 65 anys en el moment d'accés al servei, que tenen residència a Catalunya, en les condicions establertes en la normativa vigent, que tenen autonomia suficient per organitzar les activitats de la vida diària, però que a causa de la seva discapacitat necessitin un suport tècnic, personal o comunitari per dur-les a terme.
Objectius: facilitar un entorn substitutiu de la llar adequat i adaptat a les necessitats d'assistència de la persona que li permeti potenciar l'autonomia personal i social, i afavorir la vida comunitària i la seva integració social en un entorn normalitzat.
Els serveis han d'ajustar les seves característiques i funcionament a la tipologia de persones usuàries, i complir les condicions funcionals i materials determinades a l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental i al Decret 151/2008, de 29 de juliol, de la Cartera de Serveis Socials.
Els serveis d'acolliment en la modalitat de llar amb suport han d'oferir els serveis bàsics que estableix la normativa vigent i, més concretament:
c) Atenció a la salut i a la seguretat de la llar.
d) Foment dels hàbits d'autonomia personal.
e) Convivència i foment de les relacions interpersonals i socials.
f) Foment de l'oci i el lleure.
A les llars amb suport, l'adquisició i el cost de l'alimentació i dels productes de neteja necessaris són a càrrec de les persones usuàries.
És responsabilitat de l'entitat vetllar per la bona alimentació i higiene de les persones usuàries, i també per la neteja de la llar.
A més, ha de disposar d'un protocol específic per a cada habitatge, on han de constar les hores setmanals que com a mitjana es destinaran a oferir serveis de suport, i els professionals que els duran a terme.
Els criteris i les condicions són els mateixos que en l'apartat A, amb les variacions que s'indiquen a continuació:
Els apartats segon (Accés als servei), tercer (Drets i deures de les persones beneficiaries del servei) i sisè (Organització funcional) són els mateixos que en l'apartat A d'aquest annex.
S'han d'aplicar els punts del 4.1 a 4.8 i el punt 4.10 de l'apartat A d'aquest annex.
Els punts 4.9 i 4.11 queden redactats de la manera següent:
4.9 Requeriments mínims de professionals per als serveis d'acolliment en llar amb suport
D'acord amb les condicions funcionals que s'estableixen en el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, a l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental i al Decret 142/2010, d'11 d'octubre, de la Cartera de Serveis Socials, les llars amb suport han de tenir el personal necessari que periòdicament s'encarregui de la supervisió i millora de les tasques ordinàries de la llar.
El personal d'atenció directa present, inclosa la persona responsable de la direcció assistencial del servei, en cap cas no ha de ser inferior a 1 persona per cada 20 persones usuàries o fracció.
No cal que es doni una atenció permanent i present les 24 hores de dia, tot i que, en cas d'emergència, ha d'haver-hi una persona localitzable telefònicament.
Les llars amb suport per a persones amb discapacitat derivada de malaltia mental han de comptar amb una persona responsable de la direcció i funcionament del servei, tal com estableix l'article 20.1 del Decret 284/1996, de 23 de juliol.
L'atenció sanitària a les persones usuàries no és competència del servei i, quan sigui necessària, s'ha de proporcionar mitjançant els recursos comunitaris externs disponibles a aquest efecte en la respectiva àrea bàsica de salut o bé per professionals liberals o centres sanitaris que hagi designat la persona usuària.
Les llars amb suport han de disposar d'un treballador o treballadora social o un educador o educadora social de referència que abordi els problemes socials de les persones residents en els temes relacionats amb el funcionament del mateix servei, i també en els que puguin sorgir en l'entorn comunitari on s'ubiqui.
S'exceptuen els casos de llars amb suport gestionades per entitats de la xarxa pública de serveis socials o sanitaris que ja disposin d'un professional amb aquesta titulació.
És responsabilitat de l'entitat vetllar per la bona alimentació i higiene de les persones usuàries, així com per la neteja de la llar.
A més, ha de disposar d'un protocol específic per cada habitatge en el qual han de constar les hores setmanals que com a mitjana es destinaran a oferir serveis de suport, i els professionals que els duran a terme.
Els establiments en els quals es presti el servei d'habitatges amb serveis comuns (llars residència o llars amb suport) han de complir les condicions funcionals que estableix el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, a més de les condicions funcionals específiques previstes a l'annex 1, apartat A, de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental i també al Decret 142/2010, d'11 d'octubre, pel qual s'aprova la Cartera de Serveis Socials per al període 2010-2011.
Així mateix, han de complir les condicions materials mínimes establertes a l'Ordre de 15 de juliol de 1987, de desplegament de les normes d'autorització administrativa de serveis socials, al Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, i a més les condicions funcionals específiques previstes a l'annex 1, apartat B, de l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb disminució derivada de malaltia mental.
L'entitat està obligada a complir les mateixes obligacions que es recullen a l'annex 1, excepte els punts 5.2 i 5.19, que queden redactats de la manera següent:
5.19 El centre ha de formalitzar amb cadascuna de les persones usuàries el contracte assistencial corresponent que ha de recollir les obligacions de les parts.
El contingut del contracte ha de ser, com a mínim, el que determina l'article 18.7 del Decret 284/1996, de 23 de juliol, modificat pel Decret 176/2000, de 15 de maig.
En el contracte assistencial amb la persona usuària hi ha de constar el consentiment informat per part de la persona usuària o del seu representant legal a ser traslladada a un centre sanitari o sociosanitari en cas de patir una reagudització de la seva malaltia, o en cas de necessitar contenció psiquiàtrica o suport a les activitats de la vida diària, així com el compromís de tenir cura de la seva pròpia salut, en especial en allò que fa referència al seguiment del tractament farmacològic que li hagi prescrit el seu psiquiatre.
7.1 Les llars amb servei de suport han de disposar de la cèdula d'habitabilitat, per tal de poder ser inscrites en el Registre d'Entitats, Serveis i Establiments Socials.
7.2 La llar amb servei de suport ha de tenir una capacitat màxima per a sis usuaris.
7.3 Els espais destinats a dormitoris han de ser específics per a aquesta finalitat, i no ser camí de pas a cap altra dependència.
La superfície mínima dels dormitoris no pot ser inferior al que disposa la normativa d'habitabilitat, i han de tenir un armari, que pot ser únic, tauleta de nit i llum de nit.
7.4 Les llars amb servei de suport han de disposar d'una cuina d'ús comunitari amb aigua corrent, nevera, rentadora i algun electrodomèstic per cuinar.
7.5 Les llars amb servei de suport han de disposar d'un espai de convivència diferenciat amb una superfície mínima de 4 m2, amb 1 m2 addicional per persona que hi habiti.
7.6 En les llars amb servei de suport no s'ha d'admetre cap tipus d'instal·lació de gas, tret d'aparells que estiguin instal·lats a l'exterior i funcionin mitjançant gas no emmagatzemat en dipòsits portàtils.
El Programa de suport a l'autonomia a la pròpia llar, per a persones amb discapacitat física, discapacitat intel·lectual o problemàtica social derivada de malaltia mental que han optat per viure en un habitatge, propi o de lloguer, soles, en parella o amb altres persones, de manera autogestionada i independent, consisteix a prestar-los el suport personal necessari per promoure'n la integració social.
1.1 Persones destinatàries del Programa de suport a l'autonomia en la pròpia llar
Poden beneficiar-se del Programa les persones amb discapacitat física o intel·lectual, o persones amb problemàtica social derivada de malaltia mental que vulguin viure soles o amb altres persones, i que necessitin suport personal per al desenvolupament d'una vida autònoma, i les persones sordcegues que vulguin viure soles o amb altres persones, i que necessitin suport diari a la llar però no els calgui la presència permanent d'un cuidador o cuidadora.
Quan la persona amb discapacitat convisqui amb altres persones, no hi pot haver més de quatre persones beneficiàries d'aquesta prestació al seu domicili.
Les persones beneficiàries han de reunir els requisits següents:
a) Tenir reconegut un grau de discapacitat igual o superior al 33% o ser beneficiàries d'una pensió de la Seguretat Social d'incapacitat permanent en el grau de total, absoluta o gran invalidesa, o ser pensionista de classes passives que tinguin reconeguda una pensió de jubilació o de retir per incapacitat permanent per al servei o inutilitat, d'acord amb l'article 4.2 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social.
c) Del grau de discapacitat igual o superior al 33%, almenys un 25% de la discapacitat ha d'estar causat per una mateixa patologia.
En els casos de discapacitat intel·lectual no s'exigeix aquest requisit del 25% per a una única patologia.
d) Tenir valorada la situació de dependència, d'acord amb la Llei 39/2006, de 14 de desembre, de promoció de l'autonomia personal i atenció a les persones en situació de dependència.
e) Poder desenvolupar les activitats de la vida diària amb el suport previst i ajustat a les seves necessitats.
f) Poden beneficiar-se d'aquest ajut les persones que convisquin amb algun familiar en els supòsits següents:
Convivència de la persona beneficiària amb un o tots dos progenitors sempre que aquests tinguin reconegut un grau de dependència.
Convivència de la persona beneficiària amb fills menors de 18 anys o majors d'edat amb un grau reconegut de dependència.
Convivència de la persona beneficiària amb cònjuge o persona assimilada sempre que aquesta tingui reconegut un grau de dependència.
g) Acreditar la idoneïtat del servei de suport personal d'acord amb les condicions següents:
Persones amb discapacitat física i persones sordcegues que hagin estat valorades amb una puntuació mínima d'1 i màxima de 24 del barem de la dependència i amb un nivell de suport màxim de supervisió (SP).
No tenir reconeguda la situació de dependència amb un grau II i grau III.
Per valorar la idoneïtat també s'ha de tenir en compte la puntuació obtinguda en els barems específics que utilitzen els equips de valoració i orientació.
h) Disposar d'un Pla d'atenció personal, elaborat per l'entitat col·laboradora i prestadora del servei.
i) No tenir reconegudes altres prestacions econòmiques en concepte de tercera persona o de naturalesa anàloga a les quals pugui tenir dret per qualsevol dels sistemes de protecció públics o privats complementaris de la Seguretat Social, així com les prestacions del Sistema Català de l'Autonomia Personal i Atenció a la Dependència.
j) No ser beneficiària dels serveis residencials, els serveis de centre de dia i els serveis d'atenció personal i domiciliària dels ens locals i del Programa d'atenció social a les persones amb discapacitat (PUA) en la seva modalitat de servei.
k) Estar empadronada i residir legalment en un municipi de Catalunya durant cinc anys, dos dels quals han de ser immediatament anteriors a la data de presentació del formulari de sol·licitud, excepte per a les persones que tinguin reconeguda la condició de persones catalanes retornades, d'acord amb la Llei 25/2002, de 25 de novembre, de mesures de suport al retorn dels catalans emigrants i dels seus descendents, i la segona modificació de la Llei 18/1996, a les quals no s'exigeix el període mínim de residència.
La residència continuada es considera interrompuda si es produeixen absències superiors a 90 dies per any.
Les persones que no tinguin la nacionalitat espanyola, o no siguin ciutadans nacionals d'algun dels estats membres de la Unió Europea, han d'acreditar la residència legal mitjançant l'autorització de residència expedida per l'Administració general de l'Estat.
L'objectiu del Programa és contribuir al desenvolupament de la persona en les activitats de la vida diària, tant a la seva llar com en la comunitat, i possibilitar-ne l'autonomia.
A aquests efectes, es donarà suport a la persona en les activitats d'autocura, domèstiques i comunitàries que requereixi, ajudant-la i donant-li suport per planificar i gestionar la seva llar, els seus assumptes administratius i financers, la seva salut i la utilització dels recursos de la comunitat, entre altres.
1.3.1 Els serveis han d'ajustar les seves característiques i funcionament a la tipologia de persones usuàries i complir les condicions funcionals i materials determinades al Decret 142/2010, d'11 d'octubre, de la Cartera de Serveis Socials.
1.3.2 Les entitats titulars del servei han de regular, individualment amb cada persona atesa o amb el seu representant legal, el sistema bilateral de deures i drets, mitjançant un contracte assistencial.
El contingut d'aquest contracte ha de concretar: les dades personals de les parts, l'objecte del contracte i la vigència, l'horari de la prestació del servei, les condicions econòmiques i, si escau, les causes legals d'extinció del contracte.
El contracte assistencial s'ha d'annexar a l'expedient de la persona i s'ha de signar en el termini màxim de tres mesos a comptar a partir de l'accés de la persona al servei i fer-ne arribar un exemplar als serveis territorials corresponents.
1.4 Característiques del servei
Servei que ofereix orientació i suport a les persones amb discapacitat física o intel·lectual o persones amb problemàtica social derivada de malaltia mental que viuen soles, en parella o amb altres persones (amb un nombre màxim de quatre), que necessiten suport en aspectes relacionats amb l'autodeterminació, el benestar físic o material, les relacions interpersonals, el desenvolupament personal i la inclusió social.
Consisteix en la prestació de suport personal especialitzat, durant un nombre determinat d'hores, per possibilitar l'autonomia de les persones a les quals s'adreça.
Té un paper preventiu, de promoció de l'autonomia personal, i integrador, en tant que facilita la detecció precoç de situacions de risc, contribueix a la millora de la qualitat de vida i es desenvolupa en l'entorn habitual de la persona usuària, i això possibilita una resposta articulada i complementària a altres serveis socials i sanitaris existents per facilitar la continuïtat assistencial.
La tinença de la llar pot correspondre a la mateixa persona usuària, a una de les persones usuàries o a l'entitat prestadora del servei.
b) Condicions funcionals mínimes de l'habitatge
L'habitatge és un factor important en aquest servei, per la qual cosa és necessari garantir les condicions mínimes que permetin desenvolupar la intervenció, ja sigui en el domicili particular de la persona beneficiària o en el de l'entitat que presta el servei.
En qualsevol cas, ha de disposar de la cèdula d'habitabilitat corresponent.
L'habitatge és el domicili particular de la persona on l'entitat presta el servei de suport i, per tant, haurà de disposar de cèdula d'habitabilitat, com qualsevol habitatge particular.
La renda de l'habitatge, si no és de propietat de la persona amb discapacitat, l'adquisició i el cost dels aliments i dels productes de neteja, el manteniment de l'habitatge, la roba, els impostos i assegurances han d'anar a càrrec de les persones usuàries.
És responsabilitat de l'entitat vetllar pel funcionament correcte de la llar i de l'adaptació de la persona usuària a la vida independent.
Ha de disposar d'un equip de professionals format, com a mínim, per un psicòleg o psicòloga o pedagog o pedagoga, un treballador o treballadora social i un educador o educadora, i s'ha de garantir una atenció mitjana per persona usuària que no sigui inferior a 10 hores setmanals en còmput mensual.
L'accés de les persones usuàries del servei de suport a l'autonomia a la pròpia llar s'ha de produir d'acord amb els criteris establerts en la legislació vigent de serveis socials i el que estableixin aquests plecs.
El Servei de Coordinació Territorial dels Serveis Territorials de Terres de l'Ebre i els respectius Serveis d'Atenció a les Persones de la resta de Serveis Territorials del Departament de Treball, Afers Socials i Famílies són els que, a partir de la seva derivació del Centre d'Atenció a persones amb Discapacitat, han d'orientar la derivació de la persona al servei.
Drets i deures de les persones beneficiàries del servei.
L'entitat està obligada a vetllar pel respecte dels drets de les persones beneficiàries del servei reconeguts a les lleis i, especialment, els següents:
a) Dret que es respecti la seva intimitat.
b) Dret a rebre voluntàriament el servei.
c) Dret a rebre la informació en relació amb els aspectes que l'incumbeixen.
d) Dret a presentar suggeriments o reclamacions sobre la prestació del servei i que siguin contestats.
e) Dret a gaudir d'una atenció personalitzada i continuada, segons indicacions del Pla d'atenció personalitzada.
f) Dret a la continuïtat de la prestació del servei en les condicions establertes o convingudes, d'acord amb el contingut del contracte assistencial.
g) Dret a no ser discriminades en el tractament per raó de la naixença, raça, sexe, religió, opinió o qualsevol altra condició o circumstància personal o social.
h) Dret a ser tractades amb el respecte i la consideració deguts a la seva dignitat, d'acord amb les seves particulars conviccions culturals, religioses o filosòfiques, i que se'ls tingui en compte la situació personal i familiar.
i) Dret a continuar mantenint amb la màxima fluïdesa possible la relació amb el seu entorn familiar, afectiu i social.
j) Dret a mantenir la confidencialitat de totes aquelles dades pròpies que no cal que siguin conegudes pel personal de suport.
k) Dret que se'ls tinguin en compte la situació personal i familiar.
l) Dret a conèixer aquests drets i garantir la seva divulgació entre les persones.
m) Dret a la tutela de les autoritats públiques per tal de garantir el gaudi dels drets establerts.
Les persones beneficiàries del servei i, si escau, els seus representats legals, estan obligades a facilitar la percepció del servei.
L'incompliment provat per part de les persones beneficiàries del servei i, si escau, de les persones que les representen legalment de les obligacions esmentades pot comportar la suspensió de la prestació o el cessament d'aquest.
4.1 La persona responsable del servei designat per l'entitat ha de tenir titulació de grau mitjà o grau superior, especialment vinculada a l'àmbit social.
4.2 La persona responsable del servei de suport tindrà assignades, entre d'altres, les obligacions següents:
a) Vetllar pel compliment de tots els requisits establerts a la normativa vigent i els descrits en aquest plec.
b) Vetllar pel desenvolupament del Pla d'atenció personal elaborat conjuntament amb altres professionals, avaluar-lo i revisar-lo periòdicament.
En el cas de persones amb discapacitat física o sensorial, serà la mateixa persona qui vetllarà perquè es compleixi.
c) Explorar les opcions de provisió de serveis que podrien satisfer millor les necessitats i els desitjos de la persona amb discapacitat.
d) Coordinar-se amb la xarxa pública de serveis socials i de la salut a fi de garantir l'accés de la persona amb discapacitat als recursos socials i sanitaris.
e) Vetllar per la qualitat de vida de la persona amb discapacitat i pel seu equilibri social i interrelacional.
f) Promoure accions correctores o substitutives de serveis, quan calgui.
g) Vetllar per la seguretat i el comportament de la persona amb discapacitat i del grup, en el cas que comparteixin pis.
h) Vetllar per la higiene de la persona amb discapacitat i de l'habitatge.
i) Garantir la fiabilitat de les dades que sol·liciti el Departament de Treball, Afers Socials i Famílies i facilitar l'accés de la Inspecció de Serveis Socials als habitatges on resideixin les persones a qui es presta el servei.
j) Acompanyar en la participació de la vida comuna.
4.3 L'entitat acreditada és responsable del personal que contracti per prestar el servei, el qual s'ha d'identificar com a tal a requeriment de la Inspecció de Serveis Socials.
Correspon a l'entitat acreditada la responsabilitat de complir la normativa laboral vigent, així com la responsabilitat civil i econòmica.
4.4 El servei de suport a l'autonomia a la pròpia llar ha de disposar d'un equip de professionals format, com a mínim, per un psicòleg o psicòloga o un pedagog o pedagoga o un psicopedagog o psicopedagoga, un treballador o treballadora social i un educador o educadora.
4.5 L'habitatge ha de disposar dels ajuts tècnics i els sistemes de seguretat que facilitin l'autonomia de la persona.
En cas que no tingui els necessaris, és l'entitat gestora la que ha de desenvolupar les actuacions que calguin per obtenir-los.
4.6 L'atenció sanitària a les persones beneficiàries del servei s'ha de proporcionar mitjançant la xarxa d'atenció primària i dels recursos comunitaris externs disponibles en l'àrea bàsica de salut respectiva, o bé per professionals liberals o centres sanitaris designats per la persona, si és el seu desig, però fent-se càrrec del finançament.
Funcions especifiques dels professionals
a) Supervisar l'elaboració, el seguiment i avaluació del Pla d'atenció personal.
b) Facilitar suport a la resta de l'equip per la comprensió dels aspectes psicopatològics i pel seu abordatge.
Treballador o treballadora social:
b) Coordinar-se amb recursos socials.
c) Facilitar la relació familiar.
d) Supervisar les tasques del treballador familiar (en cas que aquesta figura s'inclogui).
a) Facilitar atenció directa al domicili i els acompanyaments, amb les següents funcions específiques:
b) Donar suport a l'execució d'activitats pràctiques, organitzatives i educatives.
d) Facilitar la relació amb la xarxa relacional.
L'entitat està obligada durant la vigència de la prestació del servei a:
5.1 Complir les disposicions normatives vigents aplicables, especialment en matèria de serveis socials, i les disposicions normatives reguladores del Programa de suport a l'autonomia en la pròpia llar.
5.2 Assumir la responsabilitat de la gestió del servei en les millors condicions d'acord amb els principis de bona fe i diligència i amb la necessària continuïtat, garantint una atenció integral de qualitat, amb confort i seguretat, per a totes les persones beneficiàries.
5.3 Aportar, a requeriment de la Direcció General de Protecció Social i del Servei d'Inspecció i Registre del Departament de Treball, Afers Socials i Famílies, la informació funcional, assistencial, econòmica, estadística, i els indicadors de gestió i altra documentació que es determini per al seguiment del programa i dels serveis que es presten a l'establiment.
5.4 Facilitar en tot moment l'actuació del Servei d'Inspecció i Registre del Departament de Treball, Afers Socials i Famílies i el seguiment del programa per part de la Direcció General de Protecció Social.
5.5 Comunicar al Servei d'Atenció a les Persones que correspongui segons el domicili de la persona interessada qualsevol modificació de la situació sociofamiliar i econòmica de la persona beneficiària del servei i de la seva família, així com qualsevol incidència que afecti l'ajut que rep la persona.
5.6 Comunicar a la Direcció General de Protecció Social, mitjançant el sistema, la periodicitat i les indicacions que la Direcció General estableixi i per mitjans electrònics, la relació de les persones beneficiàries i les ràtios d'atenció directa i indirecta.
5.7 Complir el contingut de les instruccions sobre la protecció de drets i la legislació de les persones presumptament incapaces.
5.8 Disposar, per a cada servei, de la documentació indicada a continuació, i acreditar-la a requeriment de l'Administració:
b) Els estats financers anuals auditats.
c) L'informe de les actuacions de qualitat efectuades, d'acord amb les instruccions dictades a aquest efecte per la Direcció General de Protecció Social.
d) El justificant de pagament de la pòlissa d'assegurança de responsabilitat civil de l'any en curs, així com la resta de documentació que li sigui requerida.
5.9 Presentar els certificats expedits per la Tresoreria de la Seguretat Social i per la Delegació d'Hisenda relatius al compliment de les obligacions fiscals i tributàries o, en el seu defecte, autoritzar la Direcció General de Protecció Social a efectuar-ne les consultes pertinents davant dels organismes públics corresponents.
5.10 Les entitats, empreses i els establiments oberts al públic a Catalunya estan subjectes al deure de disponibilitat lingüística en els termes que estableixen les lleis.
5.11 Disposar de la documentació que assenyala el Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig.
5.12 Emplenar la documentació i/o els protocols que es determini des de la Direcció General de Protecció Social.
5.13 Disposar de totes les autoritzacions, registres i catalogacions per a l'exercici de la seva activitat, i abonar tots els impostos, gravàmens i arbitris que l'afectin.
5.14 Garantir els serveis mínims establerts en cas de vaga o situacions anàlogues.
5.15 Tenir contractada i mantenir una pòlissa d'assegurances que cobreixi la seva responsabilitat civil i la del personal al seu servei, per sumes assegurades mínimes de 60.000 € per víctima i de 150.000 € per sinistre, d'acord amb l'Ordre de 20 d'abril de 1998, per la qual s'estableix el programa d'ajuts per a l'accés als habitatges amb serveis comuns per a persones amb discapacitat derivada de malaltia mental.
5.16 Organitzar i gestionar per si mateixa el servei, de conformitat amb les indicacions i les directrius de la Direcció General de Protecció Social del Departament de Treball, Afers Socials i Famílies.
5.17 Comunicar per escrit al Servei d'Inspecció i Registre i al Servei de Recursos Aliens les modificacions que es puguin produir respecte a la situació administrativa i registral de l'entitat o de l'establiment.
5.18 La Direcció General de Protecció Social pot efectuar, en qualsevol moment, les comprovacions que consideri adients sobre la veracitat de la documentació presentada, així com comprovar el sistema de gestió o millora de la qualitat, tant pels seus propis òrgans com per part de la Inspecció de Serveis Socials, a sol·licitud de la DGPS.
5.19 L'entitat responsable de la prestació del servei ha de disposar d'un expedient de la persona on hi ha de constar el següent:
b) Nom i adreça de la família, o persona representant legal, en cas d'estar incapacitada.
c) Certificat mèdic i medicació habitual.
d) Fotocòpia de la seva documentació personal i sanitària de caràcter públic o privat.
f) Contracte assistencial entre la persona i l'entitat que presta el suport.
L'equip de professionals del servei ha d'elaborar el Pla d'atenció personal, una vegada s'hagi avaluat la idoneïtat del servei per a la persona sol·licitant, la qual cosa exigeix un temps de contacte previ al desenvolupament del servei perquè la persona destinatària el conegui.
S'ha de fer una avaluació detallada del nivell funcional i les necessitats de suport de la persona beneficiària.
Aquesta avaluació s'ha de fer mitjançant entrevista personal, visita domiciliària, utilització d'escales i qüestionaris estandarditzats (qualitat de vida, funcionament social i activitats de la vida diària).
A partir d'aquesta avaluació, el servei ha de dissenyar el Pla d'atenció personal (PAP) que ha d'establir el nivell d'intensitat de la intervenció requerida, així com les àrees sobre les quals s'ha d'incidir.
Aquest Pla s'ha d'anar adaptant al tipus d'intensitat dels suports requerits d'acord amb l'evolució de la persona beneficiària.
L'ha de revisar conjuntament tot l'equip, amb la periodicitat que s'acordi conjuntament amb l'òrgan competent de validació.
Ha de definir els objectius, les intervencions, els professionals responsables, les coordinacions necessàries, la cronologia aplicable i la periodicitat del seguiment i revisió.
Es proposa, com a exemple, el contingut següent:
Dades de la persona beneficiària i de l'entitat que ho realitza
Dades i titularitat de l'habitatge on es prestarà el servei de suport
Descripció de la situació de partida de les persones beneficiàries en relació amb les dimensions de qualitat de vida de l'escala Gencat
2.1 Autodeterminació (fa referència a la capacitat de decidir per un mateix)
2.2 Benestar emocional (fa referència a sentiments de seguretat personal)
material (fa referència al salari, habitatge, lloc de treball, bens, estalvis...)
físic (està relacionat amb la salut, alimentació, son, activitats de la vida diària, ajudes tècniques...)
2.4 Desenvolupament personal, limitacions, capacitats i habilitats: capacitat d'aprendre, competència personal, conducta adaptativa...
2.5 Inclusió social, integració social, participació, accessibilitat...
Dades de la unitat de convivència: persones amb qui conviu, relació de parentiu i dades relacionades amb aquestes persones (edat, discapacitat, dependència, etc.)
─4 àrees d'actuació i objectius en relació amb les dimensions de qualitat de vida
Organització de l'horari diari i dels caps de setmana
Salut i seguretat: son, dieta, control de la medicació, hàbits saludables, activitat física, control de visites mèdiques, protecció davant del risc
Organització domèstica: planificació i organització d'àpats, compres, neteja, bugada, manteniment i decoració de la llar, maneig d'aparells domèstics, gestió de l'economia domèstica i pressupostos
Habilitats de relació social i manteniment de vincles amb els veïns, amics, companys
Utilització de serveis comunitaris
Participació en activitats comunitàries
Participants en el seguiment i compliment dels objectius
Horaris d'atenció del personal tècnic en el domicili i freqüència
Periodicitat de la revisió del Pla
Indicadors de seguiment o d'avaluació dels objectius
El Pla l'han de validar els equips de valoració i orientació i una vegada validat l'ha de signar la persona beneficiària i la persona responsable del servei de l'entitat corresponent.
Aquests equips, d'acord amb l'entitat, han d'establir el programa de seguiment i el termini de revisió del Pla.
Durant la vigència del servei, el Departament de Treball, Afers Socials i Famílies té les facultats de:
6.1 Interpretar la relació administrativa i resoldre els dubtes que puguin sorgir pel que fa al compliment.
6.2 Modificar per raons d'interès públic les característiques del servei, i també suspendre'n l'execució, i indemnitzar, si escau, pels danys i perjudicis causats, d'acord amb els termes establerts per la legislació vigent.
6.3 Resoldre, per raons d'interès públic, el servei atenint-se a la legislació aplicable.
6.4 Exigir l'adopció de mesures concretes i eficaces per a restablir el bon ordre en l'execució d'allò pactat, en el supòsit que l'empresa gestora incorri en actes i omissions que puguin interrompre el funcionament normal del servei o el compliment dels programes de treball, sens perjudici d'allò establert en la legislació vigent.
6.5 Exercir la supervisió del servei, controlant i avaluant de forma permanent la gestió del servei, la qualitat assistencial i els resultats.
Avaluar les dades relatives a l'autonomia dels usuaris.
6.6 Dictar les ordres i les instruccions necessàries per al compliment del servei.
6.7 Sol·licitar a l'entitat tota la documentació necessària per comprovar la bona marxa i el funcionament de l'equipament, així com la relativa al personal que presta o ha prestat els seus serveis.
6.8 Comunicar a l'entitat qualsevol deficiència que observi perquè sigui esmenada.
Entitat proveïdora del Departament de Treball, Afers Socials i Famílies.
Composició tipogràfica: composició caixa centrada.
Cal centrar la totalitat de l'alçada de les línies de text amb l'alçada de l'indicador.
Solució a una tinta: senyal i text en negre.
En tots els casos s'ha d'aplicar el suport tipus 3, element de 450×450 mm format per: indicador (P) en planxa d'acer esmaltat al foc 850 oC o alumini oxilacat, retolació mitjançant serigrafia amb tintes de dos components amb quatre plegaments a 90o de 20 mm. Marc (Smp) format per perfils angulars de 20 mm × 20 mm × 2 d'acer laminat en fred i galvanitzats.
El marc Smp se subjecta al parament vertical amb cargols de cabota plana, tacs de PVC i volanderes separadores d'acer.
L'indicador P se subjecta al marc Smp amb cargols sisavats i volanderes de tefló.
* En el cas de tenir algun dubte cal seguir el Pla d'identificació visual de la Generalitat de Catalunya.
Com a part del procés d'adequació a la normativa aplicable, un mes després de l'adjudicació del servei, l'entitat ha de posar a disposició del Departament de Treball, Afers Socials i Famílies, un informe del grau de compliment respecte de la normativa en matèria de protecció de dades i els estàndards aplicables, i un pla d'adequació de quatre mesos com a màxim per assolir-ne el compliment.
L'entitat ha de mantenir i controlar que s'apliquen efectivament durant el període de vigència del contracte.
En cas d'emissió de nova normativa durant la prestació del servei que pugui ser aplicable, l'empresa contractista ha de posar en marxa tots aquells controls que afectin temes de gestió o configuració i que no requereixin noves inversions quatre mesos després de la publicació.
En cas que l'impacte d'implantació representi nova inversió, s'han de pactar amb el client possibles plans d'implantació.
2.1 L'entitat està obligada a guardar secret respecte a les dades o informació prèvia que no siguin públiques o notòries i estiguin relacionades amb l'objecte de la prestació del servei acreditat.
2.2 L'entitat es compromet a donar a conèixer al personal partícip en la prestació dels serveis aquests requisits de seguretat, així com a formar-lo en les obligacions que es deriven de la legislació de protecció de dades i de les normatives, guies i procediments de seguretat aplicables.
2.3 Tot el personal que participi en la prestació ha de signar la carta d'acceptació d'obligacions en matèria de seguretat des del moment en què s'incorpori a l'execució del servei, amb independència de si accedeix o no a dades de caràcter personal (es facilita model).
L'entitat ha de vetllar per la conservació i custòdia d'aquestes cartes, tot i que el Departament de Treball, Afers Socials i Famílies les pot requerir en qualsevol moment.
3.1 La documentació que sigui facilitada i desenvolupada en el decurs del temps amb motiu de la prestació del servei (expedient administratiu) és propietat exclusiva de la Generalitat de Catalunya.
L'entitat no la pot fer servir per a altres finalitats sense el consentiment exprés del Departament de Treball, Afers Socials i Famílies.
4.1 Les estacions amb accés als sistemes d'informació del Departament a les dependències de l'entitat s'han d'ubicar en una zona d'accés restringit.
4.2 L'entitat ha d'utilitzar la xarxa, maquinari i/o programari propietat del Departament exclusivament per a la prestació del servei, i seguir les directrius de configuració del Departament.
4.3 Qualsevol incident en l'ús dels recursos de l'entitat que tractin les dades del Departament s'ha de reportar immediatament a la unitat responsable del Departament de Treball, Afers Socials i Famílies, però l'entitat també l'ha de registrar, avaluar i gestionar convenientment, i poden comportar procediments sancionadors de les persones implicades.
5.1 El Departament de Treball, Afers Socials i Famílies pot fer auditories per verificar el compliment dels compromisos contractuals.
L'entitat ha de proporcionar la seva cooperació total en aquestes auditories.
Això ha d'incloure el lliurament de documentació i l'accés físic a les instal·lacions on s'estiguin prestant els serveis acreditats al personal que el client determini, que pot ser tant personal propi del client com subcontractat.
No cal avisar prèviament per fer tasques d'auditoria on no es requereixi col·laboració activa del personal de l'entitat.
En els casos en què el client demani una col·laboració activa del personal de l'entitat, s'ha d'avisar amb quatre setmanes d'antelació.
Formalització del compliment de la Llei orgànica de protecció de dades de caràcter personal en la prestació amb accés a dades de caràcter personal
6.1 L'entitat prestadora del servei acreditat i tot el seu personal s'han de sotmetre al compliment del que estableix la Llei orgànica 15/1999, de 13 de desembre, de protecció de dades de caràcter personal i el Reial decret 1720/2007, de 21 de desembre, pel qual s'aprova el Reglament de desplegament de la Llei esmentada, en relació amb les dades personals a les quals tingui accés durant el període de vigència de l'acreditació.
6.2 L'entitat ha de tractar, per compte del Departament de Treball, Afers Socials i Famílies, les dades de caràcter personal necessàries per a la prestació dels serveis de residència per a gent gran.
6.3 El Departament de Treball, Afers Socials i Famílies, responsable de l'expedient i del tractament, ha de posar a disposició de l'entitat col·laboradora dades del fitxer "Assignació de recursos públics".
Les dades a les quals l'entitat accedirà amb motiu de la prestació del servei són de nivell alt.
6.4 L'entitat ha de tenir sempre la funció d'encarregada del tractament envers aquestes dades, de conformitat amb el que disposen l'article 12 de la Llei orgànica de protecció de dades i els articles 20 al 22 i 82 del Reglament de desplegament d'aquesta Llei, i es compromet a utilitzar-les únicament i exclusiva amb la finalitat de prestar els serveis objecte del present plec, així com a complir amb totes les obligacions que exigeix la normativa vigent.
6.5 L'entitat ha de tractar les dades d'acord amb les instruccions del Departament de Treball, Afers Socials i Famílies, i en cap cas les pot aplicar ni utilitzar amb una finalitat diferent de les funcions assignades, ni les pot comunicar ni cedir, ni tan sols per a la seva conservació, a qualsevol tercer aliè al servei objecte de l'acreditació, llevat que compti amb l'autorització expressa de la persona responsable del fitxer o tractament, en els supòsits admissibles legalment.
S'entén per subministrament qualsevol revelació d'informació, encara que sigui per negligència, que permeti a tercers conèixer, totalment o parcial, la informació referida.
La documentació i la informació que es desprenguin o a les quals es tingui accés en ocasió de la prestació dels serveis professionals derivats del present plec tenen un caràcter plenament confidencial.
A aquest efecte, no poden ser objecte de reproducció total ni parcial per cap mitjà o suport, no se'n pot fer cap tractament ni edició informàtica, ni cap transmissió a terceres persones fora de l'estricte àmbit de l'execució directa del servei objecte d'aquesta acreditació.
Aquesta prohibició és aplicable també a la resta del personal de l'entitat que tingui o pugui tenir accés a les dades.
6.6 L'entitat i la totalitat dels seus treballadors s'obliguen a mantenir el deure de secret i confidencialitat estrictes de la informació a la qual tinguin accés.
Les obligacions de confidencialitat i deure de secret han de subsistir amb posterioritat a l'extinció d'aquesta acreditació.
Atenent al contingut de l'article 12.4 de la Llei orgànica de protecció de dades i 20.3 del Reglament de desplegament d'aquesta Llei, en cas que l'entitat, com a encarregada del tractament, destini les dades a una altra finalitat, les comuniqui o les utilitzi incomplint les estipulacions indicades, serà considerada també responsable del tractament i haurà de respondre personalment de les infraccions en què hagi incorregut.
6.7 L'entitat no pot subcontractar amb un tercer cap tractament que li hagi encomanat el Departament de Treball, Afers Socials i Famílies, excepte en els casos d'autorització expressa o d'acord amb les condicions que estableixi el plec administratiu.
L'autorització ressenyada no serà necessària en el cas que hi concorri qualsevol dels supòsits previstos a l'article 21.2 del Reglament de la Llei orgànica de protecció de dades.
6.8 Durant la vigència de l'acreditació, i d'acord amb el que estableix l'article 9 de la Llei orgànica de protecció de dades, l'entitat es compromet a adoptar totes les mesures de seguretat necessàries d'índole tècnica i organitzativa i donar-los un compliment efectiu per garantir la seguretat, la confidencialitat i la integritat de les dades de caràcter personal, per tal d'evitar-ne l'alteració, pèrdua, tractament o accés no autoritzat, tant si provenen de la manipulació humana com del medi físic o natural.
En compliment del segon paràgraf de l'article 12.2 de la Llei orgànica de protecció de dades, i atesa la naturalesa de les dades de caràcter personal que són objecte de tractament, l'entitat adjudicatària ha de garantir el compliment de les mesures de seguretat que corresponguin:
Cal garantir el compliment de les mesures de seguretat exigibles aplicables a fitxers amb un nivell alt descrites als articles 89 al 104 del Reglament de la Llei orgànica de protecció de dades per a tractament automatitzats i les descrites als articles 105 al 114 per a tractaments no automatitzats.
Les dades s'han de tractar exclusivament als locals acordats en el moment de formalització de l'acreditació.
6.9 L'entitat ha d'elaborar el document de seguretat en què ha de fer constar les obligacions en matèria de protecció de dades derivades de la prestació del servei, de conformitat amb l'article 88 del Reial decret 1720/2007, i ha de portar a terme les auditories biennals que estableixen els articles 96 i 110 del Reglament esmentat.
6.10 Així mateix, l'entitat acreditada i el seu personal es comprometen a informar immediatament el Departament de Treball, Afers Socials i Famílies davant qualsevol sospita o incidència que pugui posar o hagi posat en perill la informació que tracta en nom seu i a esborrar qualsevol fitxer temporal que hagi calgut generar en el desenvolupament de les seves atribucions un cop finalitzi la raó per la qual va ésser creat.
6.11 Un cop finalitzada la vigència de l'acreditació, l'entitat ha de donar compliment al que disposa l'article 12.3 de la Llei orgànica de protecció de dades.
A aquest efecte, l'entitat ha de retornar de forma immediata la totalitat de les dades de caràcter personal i els suports en els quals constin les dades obtingudes com a conseqüència de la prestació del servei, sense poder conservar-ne cap còpia, tret del supòsit recollit en l'article 22 del Reglament de desplegament de la Llei esmentada.
7.1 En qualsevol extracció autoritzada de dades a un suport extern (USB, DVD, disc extern...), la persona usuària que la duu a terme l'ha d'inventariar, etiquetar, protegir-la contra accessos no autoritzats i xifrar segons els criteris definits al document de seguretat del Departament de Treball, Afers Socials i Famílies.
7.2 La sortida d'informació, sempre amb prèvia autorització de la unitat responsable del Departament i de la responsable de l'entitat, fora de les instal·lacions del departament i/o d'altres dependències acordades a la formalització de l'acreditació, s'ha de fer registrant la sortida, de manera que es pugui determinar el tipus de suport o document enviat, la data i hora, el destinatari, el nombre de suports o documents, el tipus d'informació que contenen, la forma d'enviament i la persona responsable del lliurament.
L'entrada de dades s'ha de registrar de la mateixa manera.
S'han d'establir així mateix les mesures adients que garanteixin la destrucció segura de la informació abans de la retirada o reutilització dels suports.
L'enviament d'informació amb dades de caràcter personal per correu electrònic també l'ha d'autoritzar expressament la persona responsable del fitxer o el Comitè de Seguretat de la Informació i de Protecció de Dades (CSIPD), xifrant-ne el contingut, en el cas de dades de nivell alt, i registrant la sortida de dades, com en el cas de suports físics esmentats anteriorment.
Custòdia dels expedients en paper
8.1 Sens perjudici del que estableix la normativa de protecció de dades i el document de seguretat del Departament, l'emmagatzematge dels expedients a les instal·lacions de l'entitat s'ha de fer en zones d'accés restringit, accessibles exclusivament per al personal destinat a la prestació del servei.
Al finalitzar la jornada laboral o durant absències prolongades s'han de mantenir les taules netes de papers i suports i guardar-los en un arxiu tancat, només accessible per al personal autoritzat i amb unes garanties mínimes de protecció mediambiental.
8.2 S'han d'adoptar mesures per a garantir la confidencialitat i la integritat de les dades durant el seu transport.
8.3 Qualsevol incident en el tractament de les dades a les dependències de l'entitat s'ha de reportar immediatament al Departament, però l'entitat acreditada també l'ha de registrar, avaluar i gestionar convenientment i pot comportar procediments sancionadors de les persones implicades.
9.1 L'entitat ha de complir, adequadament i a cada moment, la normativa següent que regula la gestió dels documents públics:
Decret 76/1996, de 5 de març, pel qual es regula el Sistema General de Gestió de la Documentació Administrativa i l'Organització dels Arxius de la Generalitat de Catalunya.
Llei 10/2001, de 13 de juliol, d'arxius i documents.
Decret 13/2008, de 22 de gener, sobre accés, avaluació i tria de documents.
Aquest Sistema de Gestió Documental, que ha d'aplicar l'entitat, inclou, entre altres, aquests apartats:
La classificació, l'ordenació i la descripció de la documentació: ha de seguir el sistema de classificació dels documents administratius del Departament.
Els sistemes d'ordenació principals són: l'alfabètic, el cronològic, el geogràfic i el numèric; també cal descriure la documentació (per exemple: la retolació i identificació de les carpetes d'expedient).
La custòdia de la documentació: els espais destinats a arxius de gestió han de complir unes garanties mínimes de protecció i conservació de la documentació (com ara les condicions de temperatura i la humitat).
La transferència de la documentació: cal retornar la documentació segons els criteris de classificació, ordenació i descripció establerts pel Departament.
La destrucció de la documentació, si escau: durant la vigència de l'acreditació l'entitat tindrà restringida la destrucció de la documentació.
Quant a la documentació generada i rebuda durant la prestació del servei acreditat, cal complir uns terminis de conservació i/o destrucció establerts pel Departament.
L'entitat adjudicatària ha d'emprar els protocols i les condicions que estableixi el Departament en l'exercici del dret d'informació a la persona interessada i la tramitació dels drets ARCO (Accés, Rectificació, Cancel·lació i Oposició).
Per garantir el compliment de les dades de caràcter personal l'entitat ha de tenir en consideració les guies estàndards de la Generalitat de Catalunya que es relacionen a continuació.
Plecs estàndards de la Generalitat de Catalunya
Sempre cal considerar la darrera versió dels documents, publicada a la Intranet del Centre de Telecomunicacions i Tecnologies de la Informació (CTTI).
En la connexió als sistemes d'informació de la Generalitat de Catalunya i el tractament de les dades del Departament a sistemes de tercers.
Guia d'ús de l'estació de treball (GE-GUI25).
Guia d'administració d'estacions de treball (GE-GUI03).
Norma de mesures de seguretat en la construcció de sistemes d'informació (GE-NOR18.)
Davant el desenvolupament o l'ús de sistemes d'informació propietaris dins de la prestació del servei.
Guies de protecció d'entorns: (cal triar les que siguin aplicables de la llista següent).
Segons les plataformes que donaran suport els sistemes propis que s'han d'emprar durant la prestació del servei.
Guia de gestió de comptes d'administració de sistemes (GE-GUI20).
Guia de còpies de seguretat (GE-GUI40).
Guia d'eliminació segura d'informació en la reutilització o destrucció de suports (GE-GUI44).
Guia de seguretat física de CPD.
Document d'acceptació d'obligacions relatives a seguretat de la informació i protecció de dades de caràcter personal
El personal de (...) està autoritzat a utilitzar els recursos d'informació del Departament de Treball, Afers Socials i Famílies, així com a accedir a les seves instal·lacions, sempre que sigui necessari per a la prestació del servei acreditat i seguint els termes i les condicions que s'especifiquen a continuació.
Les persones col·laboradores que participin en la prestació del servei estaran subjectes a la política, les normes i els procediments de seguretat del Departament i han de respectar les obligacions següents:
Mantenir el deure de secret envers la informació a la qual tinguin accés al llarg del temps, fins i tot un cop finalitzada la col·laboració.
Protegir la informació a què tinguin accés per qualsevol motiu durant la prestació del servei.
Això inclou mantenir la confidencialitat i integritat de la informació i dels sistemes o les aplicacions a través dels quals s'hi accedeix i evitar la modificació o destrucció d'aquestes dades.
Conèixer les funcions i obligacions del personal que presten servei al Departament i els procediments i les mesures que els són aplicables en el desenvolupament de les seves funcions.
Complir amb els preceptes i principis que disposa la Llei orgànica 15/1999, de 13 de desembre, de protecció de dades de caràcter personal i la resta de normativa aplicable en aquesta matèria, de conformitat amb els protocols establerts pel Departament.
Facilitar, si escau, l'exercici dels drets ARCO dels interessats seguint el protocol a aquest efecte elaborat pel Departament.
Aplicar les mesures per a fitxers de nivell alt segons el que estableix el Reial decret 1720/2007 per garantir la protecció de la informació proveïda pel Departament i vetllar pel compliment de la política, normes, guies i procediments de seguretat dictats pel Departament, així com, quan sigui aplicable, els estàndards del CTTI.
No fer servir la informació ni els recursos informàtics per a finalitats no previstes en la prestació del servei.
No subministrar ni comunicar les dades personals a terceres persones, ni tan sols per a la seva conservació, llevat que comptin amb l'autorització expressa del Departament.
No fer còpies ni extreure la informació a què tinguin accés, llevat que sigui imprescindible per a l'execució adequada de les funcions assignades pel Departament i per tant es disposi de l'autorització corresponent.
Si l'extracció suposa l'ús de suports extraïbles o ordinadors portàtils, l'autorització únicament ha de permetre el seu emmagatzematge de forma xifrada.
Esborrar qualsevol fitxer temporal que hagi calgut generar en el desenvolupament de les seves atribucions un cop finalitzi la raó per la qual va ésser creat.
No compartir les contrasenyes amb altres persones.
L'identificador i la contrasenya són personals i intransferibles.
Garantir la confidencialitat de les credencials, emprant contrasenyes que no siguin fàcilment endevinables, canviant la contrasenya inicial temporalment assignada durant la primera connexió al sistema, canviant-la periòdicament cada tres mesos i davant de qualsevol sospita d'incident de suplantació de la identitat de la persona usuària.
En finalitzar la jornada laboral o durant absències prolongades, mantenir la taula neta de papers i suports i guardar la documentació i els suports en llocs segurs.
Tancar o blocar les sessions actives a l'ordinador (Ctrl+Alt+Supr) a l'abandonar temporalment el lloc de treball i apagar-lo al finalitzar la jornada.
No deixar sense recollir documents confidencials als dispositius de reproducció (fotocopiadores, faxos, escàners i impressores).
Notificar a la unitat responsable del Departament qualsevol incidència, anomalia o sospita relacionada amb la seguretat de la informació.
En cas que la incidència estigui relacionada amb l'accés als sistemes d'informació s'ha de comunicar immediatament al servei d'atenció a l'usuari del Departament, 900 101 439.
Garantir l'adequació a l'Esquema Nacional de Seguretat en els supòsits que preveu la Llei 11/2007, d'administració electrònica: la tramitació electrònica amb la ciutadania i les relacions entre administracions.
Entregar qualsevol còpia o versió de la informació disponible durant la prestació del servei al concloure la col·laboració.
Quan els equips utilitzats per a la prestació del servei no siguin propietat del Departament, cal eliminar tota la informació/codi/programari propietat del Departament o de la Generalitat de Catalunya d'aquests equips, així com de qualsevol suport extern d'informació.
Accepto les obligacions descrites en el present document en relació amb l'execució del projecte.
Clàusula sobre el de dret d'informació de l'entitat adjudicatària.